Швейцариялик мотоциклчи ер юзини 119 кунда айланиб чиқди » Ўзбекистон янгиликлари – Zamin.uz\nШвейцариялик мотоциклчи ер юзини 119 кунда айланиб чиқди\nГризли (қўнғир айиқ) номини олган машҳур саёҳатчи Урс Педрайта Victory Cross Country русумли мотоциклида ер юзининг аҳоли яшовчи барча қитъасини 119 кун 21 соатда айланиб чиқиб аввалги рекордни янгилади, деб ёзмоқда "Carzone.uz" сайти. Олдинги рекордчи Ник Сандерс ер юзини айланишга 120 куну 2 соат сарфлаган. Айтиб ўтиш керакки, Сандерс мотоциклида қитъадан қитъага ўтиш вақтини чиқариб ташлаган, Урс Педрайта эса ўтиш вақтини ҳам саёҳат муддатига қўшди.\nРекордчи саёҳат давомида “қўл қовуштириб ўтириб ўтказадиган вақтини ҳам умумий вақтга қўшиш адолатлироқ бўлиши”ни айтиб ўтди. “Бундай саёҳатда тўхталишга ўрин йўқ”, деди Педрайта.\nУрс Педрайтанинг мотосафари 12 март куни Флорида штатидан бошланди. У жануби-ғарбга йўл олди. Йўлак каби узун давлат Чили чегарачиларининг сустлиги туфайли тарвузи қўлтиғидан тушганча Австралияга отланди ва бир ҳафтага бормай яшил қитъани ҳам кезиб чиқди.\nСўнг самолётда Африкага етиб олди, қора қитъанинг жанубидан кириб шимолидан чиққан мотоциклчи Мисрдан Европага ўтди. “Қўнғир айиқ” Россиянинг Санкт-Петербург, Москва, Новосибирск, Чита ва Владивостокигача бориб, жануби-шарқий Осиёни кўрди. Кейин Сингапурдан яна Аляскага учди.\nМотоциклчи йўлининг 1400 кмли бир қисмини атиги 9 кунда босиб ўтди. Рекордчининг умумий босиб ўтган йўли 80 минг кмни ташкил қилади. Айтганча, Жюль Верн қаҳрамони капитан Немо ҳам сув остида худди шунча йўл босиб ўтган.\n10:10 Aйиқнинг рақси яширинча видеога олинди (Видео)\n11:55 Баландликда тортилган тросдан юриб ўтиш бўйича рекорд ўрнатилди\n21:33 200 минг доллар эвазига 196 давлатни кезган саёҳатчи Ўзбекистонга келмади


Халқ таълими вазирлиги томонидан умумтаълим мактаби ўқувчи-қизлари ўртасида “Ораста қизлар” кўрик танловининг якуний республика босқичи ўтказилди.\nБолалар спорти. Инфографика\n“Соғлом она ва бола йили” Давлат дастурига асосан болалар спортини оммалаштириш борасида қатор ишлар амалга оширилмоқда.\nБолалар спорти истиқболлари\nХалқ таълими вазирлиги ҳамда Болалар спортини ривожлантириш жамғармаси томонидан “Болалар спортини ривожлантиришнинг истиқболлари” мавзуида матбуот анжумани ўтказилди.\nХалқ таълими вазирлиги томонидан қатор вазирлик ва идоралар билан ҳамкорликда таълим муассасаларида “Ким эдигу ким бўлдик, эртага қандай юксак марраларни эгаллашимиз керак?” мавзусида тарғибот тадбирлари ўтказилмоқда.\n2 апрель – Халқаро болалар китоблари куни муносабати билан “Фарзандимга китоб совға қиламан!” акцияси ўтказилади.\nЎқувчилар баҳорги таътилни қандай ўтказишди. Инфографика.\nЖорий йилнинг 21-27 март кунлари мамлакатимиз ўқувчилари баҳорги таътилга чиқишди. Уларнинг бўш вақтларини мазмунли ташкил этиш мақсадида вазирлик томонидан қатор тадбирлар амалга оширилди.\nПойтахтимизда Ўзбекистон Республикаси Олий Мажлиси Сенатининг Фан, таълим, маданият ва спорт масалалари қўмитаси ҳамда Ўзбекистон Республикаси Халқ таълими вазирлиги томонидан баркамол авлодни тарбиялашда оила, маҳалла ва таълим муассасаси ҳамкорлиги мавзуида видео-семинар бўлиб ўтди.\nХалқ таълими вазирлиги томонидан “Баркамол авлод” болалар марказлари тўгарак аъзолари ва умумтаълим мактаблари ўқувчилари ўртасида “Баркамол авлод” болалар ижодиёти фестивалининг ҳудудий босқичлари ўтказилмоқда.


Термизда брифинг бўлиб ўтди\nТермизда брифинг бўлиб ...\nБожхона соҳасида амалга оширилаётган ишлар хусусида кенг жамоатчиликни хабардор қилиш мақсадида Сурхондарё вилояти божхона бошқармаси бошлиғи ўринбосари Бекзод Зокиров иштирокида брифинг ташкил этилди.\nБрифингда жорий йилнинг ўтган 9 ойи мобайнида вилоят ташқи савдо айланмаси 298,5 млн. АҚШ долларни, бунда экспорт – 147,7 млн., импорт – 150,6 млн. АҚШ долларни ташкил этиши хусусида маълумотлар берилди.\nШунингдек, товарлар 23 га яқин давлатларга экспорт қилинган бўлиб, асосий ҳамкор давлатлар Афғонистон, Покистон, Россия, Хитой ва Қирғизистон ҳисобига тўғри келмоқда.\nЭкспорт қилинган асосий товарлар: мева-сабзавот маҳсулотлари, калава ип, пахта толаси, озиқ-овқат маҳсулотлари, тўқимачилик маҳсулотлари ва дарахтлар, ўсимликлар ҳисобига тўғри келмоқда.\nТоварларнинг импортига тўхталадиган бўлсак, жами 46 та давлатлардан импорт қилинганлигини кўришимиз мумкин. Бу товарларга асосан: металлар ва улардан тайёрланган буюмлар, технологик асбоб ускуналар, ҳайвонлар учун озуқалар, табиий қазилмалар, транспорт ва унинг эҳтиёт қисмлари тўғри келади.\nАниқ рақамларга мурожаат қилинганда, жорий йилнинг ўтган даври мобайнида вилоят ҳудудида фаолият юритаётган тадбиркорлик субъектлари томонидан 150,7 минг тонна мева-сабзавот маҳсулотлари экспорт қилинган. Мазкур мева-сабзавот маҳсулотлари Афғонистон, Покистон, Россия, Қирғизистон, Қозоғистон, Украина, Беларусь, Тожикистон ва ўнлаб Европа давлатларига экспорт қилинган.\nПандемия даврида тадбиркорлик субъектларини қўллаб қувватлаш ҳамда уларга иқтисодий кўмак бериш мақсадида, вилоят божхона бошқармаси томонидан 2020 йилнинг ўтган даври мобайнида жами 304,1 млрд. сўм миқдорида божхона тўловларидан имтиёзлар қўлланилган.\nБундан ташқари, республика ҳудудида дори воситалари, тиббий буюмлар ва тиббий техникалар тақчиллигининг олдини олиш, шунингдек фуқароларнинг ҳаёти ва соғлиғини муҳофаза қилиш ҳамда коронавирус инфекцияси билан касалланган беморларга ўз вақтида тиббий ёрдам кўрсатилишини таъминлаш мақсадида, Ўзбекистон Республикаси Вазирлар Маҳкамасининг 2020 йил 22 июлдаги 449-сонли қарорига мувофиқ бир қатор тиббий воситаларга имтиёзлар берилди ва уларнинг божхона расмийлаштириш тартиби соддалаштирилди.\n84 турдаги тиббий буюмлар ва тиббий техникалар Ўзбекистон Республикасида рўйхатдан ўтказмасдан ва мажбурий сертификациялаштирилмасдан импорт қилинишига;\n46 турдаги дори воситалари импорт қилинганда ва маҳаллий ишлаб чиқарувчи корхоналар томонидан ишлаб чиқарилганда уларни давлат рўйхатидан ўтказмасдан ҳамда 5 кунлик муддатда сертификатлаштириш асосида божхона расмийлаштирувини амалга ошириш (импорт қилинганда) ва реализация қилишга рухсат берилди.\nУшбу фармон билан 2020 йил 1 сентябрдан, “Ягона дарча” божхона ахборот тизими чегара божхона постларида жорий этилди;\nФармон билан божхона аудити ҳамда ташқи иқтисодий фаолиятда нотариф тартибга солишни назорат қилиш бўйича алоҳида таркибий тузилмалар ташкил этилди.\nҲозирги кунда вилоят ҳудудида жойлашган халқаро мақомга эга “Айритом” ва “Сариосиё” чегара божхона постлари туну-кун тўхтовсиз ўз фаолиятини амалга оширмоқда.\nБошқарма бошлиғи ўринбосари Б.Зокиров брифинг якунида фуқароларимизнинг божхона соҳасига тааллуқли бўлган ҳар қандай масала ва мурожаатлар юзасидан Давлат божхона қўмитасининг 11-08 ҳамда вилоят божхона бошқармасининг 76-225-02-26 рақамли ишонч телфонларига куну-тун телефон қилишлари мумкинлиги таъкидлаб ўтилди.


Шавкат Мирзиёев Гурбангули Бердимуҳамедов билан Сардоба фожиаси ҳақида гаплашди - EFFECT.UZ\n. 14:21 | 06.05.2020\nБугун, 6 май куни, Ўзбекистон Республикаси президенти Шавкат Мирзиёев ва Туркманистон президенти Гурбангули Бердимуҳамедовнинг телефон орқали мулоқоти бўлиб ўтди. Бу ҳақда Президент матбуот хизмати хабар бермоқда.\nСуҳбат чоғида дўстлик, яхши қўшничилик ва стратегик шерикликка асосланган кўп қиррали Ўзбекистон-Туркманистон муносабатларининг жорий ҳолати ва уларни кенгайтириш истиқболлари муҳокама қилинди.\nДавлат раҳбарлари савдо, энергетика, транспорт ва транзит, саноат ва қишлоқ хўжалиги соҳаларидаги амалий ҳамкорлик жадал ривожланиб бораётгани ва самарали идоралараро алоқалар йўлга қўйилганини мамнуният билан қайд этдилар.\nҲамкорликка оид устувор лойиҳаларни, шу жумладан икки томонлама Ҳукуматлараро комиссия фаолияти доирасида илгари суриш мақсадида биргаликдаги саъй-ҳаракатларни фаол давом эттиришга келишиб олинди.\nМулоқотда, шунингдек, мамлакатимизда Сардоба сув омборидаги фавқулодда вазият оқибатларини бартараф этиш билан боғлиқ масалаларга тўхталиб ўтилди. Коронавирус инфекциясининг тарқалиши билан боғлиқ эпидемиологик вазият хусусида ҳам фикр алмашилди.\nУшбу хавфли касалликнинг олдини олиш, шунингдек, бугунги мураккаб даврда миллий иқтисодиёт ва аҳолини қўллаб-қувватлаш борасида биродар мамлакатларимизда кўрилаётган чоралар тўлиқ қўллаб-қувватланди.\nЎзбекистон ва Туркманистон етакчилари халқаро сиёсат ва минтақавий ҳамкорликка оид қатор долзарб масалаларни ҳам кўриб чиқдилар. Суҳбат ҳар доимгидек самимий, очиқ ва дўстона руҳда ўтди.\nTeglar:Gurbanguli Berdimuhamedov, Шавкат Мирзиёев\nЎзбекистонда 8 киши тузалди, улар орасида 78 ёшли отахон ҳам бор\nToshkentda koronavirusdan tuzalganlar 9 taga koʻpaydi, sogʻayganlar 1556 taga yetdi


Олийгоҳларга 1 миллионга яқин абитуриент ҳужжат топширди\n16 январ 2021, Тошкент вақти: 11:45\nЎзбекистонда олий ўқув юртларига кириш учун ҳужжат топширган абитуриентлар сони 14 июлга келиб 960 минг кишидан ошди. Давлат тест марказининг маълум қилишича, шу кунгача кундузги бўлимда ўқиш учун 672 016 нафар, кечки бўлимда ўқиш учун 11 947 нафар, сиртқи бўлимда ўқиш учун эса 276 880 нафар абитуриент ҳужжат топширган. Ўқиш учун энг кўп ариза (65605) Самарқанд давлат университетига топширилган. Кейинги ўринларда Андижон давлат университети (41832 та) ва Қарши давлат университети (40538 та) келади.\n“Бошланғич таълим ва спорт тарбиявий иш”, “Мактабгача таълим” ҳамда “Жисмоний маданият” кабилар абитуриентлар энг кўп танлаётган йўналишлар ўлароқ қайд этилган.\nАввалроқ Озодлик олий таълим муассасаларига ҳужжат топшириш учун мамлакат бўйлаб қабул комиссияларида узундан-узун навбатлар пайдо бўлгани ҳақида хабар қилганди.


Узбекистан | Лучшее видео на YouTube\nOzodlik Radiosi 30.05.2018 16:00\n“Ўзбекозиқовқатхолдинг” ва Денов туман ҳокимлиги ваъдасига қарамай, деновлик деҳқонлар пиёзи ҳамон далада қолмоқда.\nИкки ҳафта аввал бир кило пи…\nИкки ҳафта аввал бир кило пиёзни 1200 сўмдан сотиб олишини эълон қилган “Ўзбекозиқовқатхолдинг” вакиллари ҳали Деновга етиб бормади.\nПиёз килосини 700 сўмдан харид қилишини айтган туман ҳокимлиги эса, нархни 400 сўмга туширди.\n“Пиёзи билан ҳайдалган далалар”\n“Деновлик деҳқонларнинг гектарлаб пиёзи йиғиштирилмасдан устидан ҳайдаб юборилаяпти”, дея 29 май куни Озодликка йўлланган хабарни ўрганиш жараёнида пиёз эккан деновликларнинг муаммолари сўнгги икки ҳафтада ҳам ҳал бўлмагани маълум бўлди.\n- “Ўзбекозиқовқатхолдинг” деган ташкилот 1200 сўмдан оламан дейишди. Бу ёқда туман ҳкоимлиги 700 сўмдан оламан дейишди. Лекин амалда бир нарса бўлмади. Одамлар меҳнатига куйди. Клент йўқ. Бир қисми уйига олиб келиб қўйган, томорқаларида етиштирганлар йиғиштириб олишган. Бир қисминики ерда турибди, қазиб олгани ҳам йўқ. Чунки қазиб олиш ортиқча ҳаражат. Фермерларнинг ерига экилган пиёзлар қолди. Бир қисми ҳайдалиб кетди деб эшитдим. Гектарлаб, гектарлаб пиёз устидан трактор билан ҳайдаб юборишган, деди пиёз эккан деҳқонлар аҳволини мустақил равишда ўрганётган деновлик блогер Шокир Шарипов.\nOzodlik Radiosi 19.06.2018 03:00\nФарғона вилоятининг Фурқат туманидан “OzodMikrofon”га мурожаат қилган фермер Очил Бегматовнинг айтишича, меҳнаткаш туман ҳокимининг ишдан олинганига у…\nФарғона вилоятининг Фурқат туманидан “OzodMikrofon”га мурожаат қилган фермер Очил Бегматовнинг айтишича, меҳнаткаш туман ҳокимининг ишдан олинганига у норози.\n“Туман ҳокимининг иш бошлаганига энди бир йил бўлди. Икки марта учрашганман, жуда ҳам меҳнаткаш ва халқнинг манфаатини ўйлайдиган одам. Фурқат тумани буғдой ва пахта режаларини доим ортиғи билан бажариб келган. Уни тадбиркорликка эътибор бермагансан деган важ билан ишдан олишибди. Аслида бундай эмас, бу ерда кўп ноҳақлик бўляпти”, деган фермер ўз иддаоларини қуйида изоҳлайди:\nOzodlik Radiosi 05.06.2018 11:39\nҲаж сафарлари бошланиши арафасида Тожикистонда бу ибодатга бормоқчи бўлаётганларни маблағларини хайрли ишларга сарфлашга чақириқлар кампанияси давом э…\nҲаж сафарлари бошланиши арафасида Тожикистонда бу ибодатга бормоқчи бўлаётганларни маблағларини хайрли ишларга сарфлашга чақириқлар кампанияси давом этмоқда.\nТожикистон телевидениеси ва расмий матбуотида Ҳажга бориш ниятида бўлган шахслар жамғарган маблағни ижтимоий объектларни қуриш ёки таъмирлашга сарфланганлари тўғрисида қатор хабар ва мақолалар нашр этилмоқда.\nШундай хабарлардан бирида Ҳамадоний туманида яшовчи Раҳмонали Шарифов Ҳажга бориш ўрнига спорт майдончаси қуришга қарор қилгани айтилади.\nПанж туманида эса, баъзилар Ҳаж учун тўплаган пулларини йўл, тиббий пункт ва мактаб синфхоналари қуришга сарфланганликлари борасида хабарлар тарқалган.\nЎтган йили Ашт туманида яшовчи 77 яшар Шарофат Мамажонова Каъба зиёратига жамлаган 4 минг долларга яқин маблағини таълим маркази қурилишига топширгани ҳақида хабар берилганди.\nАйни пайтда Тожикистон Диний ишлар қўмитаси сўзчиси Афшин Муқим Озодлик билан суҳбатда бундай хайрли ишлар ихтиёрий равишда бўлиб, улар Ислом динида муҳим бўлган "жория садақа" сифатида кўрилишини айтди.\nOzodlik Radiosi 05.06.2018 14:30\nЖорий йилда тут барги тақчиллиги боис айрим фермерлар пилла режасини бажара олмади. Фарғона, Жиззах, Наманган вилоятларида ишлаётган фермерларнинг Озо…\nЖорий йилда тут барги тақчиллиги боис айрим фермерлар пилла режасини бажара олмади. Фарғона, Жиззах, Наманган вилоятларида ишлаётган фермерларнинг Озодликка айтишича, туман ҳокимлари режани бажармаган фермерлардан топширилмаган пилла ўрнига пул талаб қилмоқда, акс ҳолда ерини тортиб олиш билан таҳдид қилаяпти.\n“Ипак қурти очликдан ўлди”\nФарғона вилояти Ёзёвон туманидаги фермер йигит 40 грамм ипак қурти олган ва 120 кило пилла топшириши лозим эди.\nБироқ фермернинг айтишича, ипак қуртлари очликдан ўлиб қолгани боис атиги 15 кило пилла топширган холос:\n“Бу йил тут барги бўлмади. Қуртларимиз очлликдан ўлиб қолди. Тумандаги кўпчилик фермернинг қурти барг йўқлиги боис очликдан ўлиб қолди. Туман ҳокими ва пиллахона мудири фермерларга топширилмаган пилланинг килоси учун 20 минг сўмдан пул беришга мажбурлашди. Ҳоким “Пул бермаганнинг ерини оламан” деб дўқ қилди. Қўрққанидан ҳамма фермер пул бераяпти. Мен ўзим 2 миллион 80 минг сўм пул бердим”, деди фарғоналик фермер.\nOzodlik Radiosi 28.05.2018 13:42\nЎзбекистон Либерал-демократик партияси "Менинг фикрим" ижтимоий порталида президент Шавкат Мирзиёевга "Ўзбекистон Қаҳрамони" унвонини бериш таклифи би…\nЎзбекистон Либерал-демократик партияси "Менинг фикрим" ижтимоий порталида президент Шавкат Мирзиёевга "Ўзбекистон Қаҳрамони" унвонини бериш таклифи билан чиқди. Таклифни 10 минг киши қўллагани маълум бўлди.\nАйни пайтда ЎзЛиДепнинг наманганлик аъзоси Ўзбекистон президентини Нобель мукофотига тавсия қилиш ғоясини илгари сурмоқда.\nЎзбекистон Либерал-демократик партияси аъзоси, Халқ депутатлари Наманган вилоят кенгаши депутати¸ ЎзМТРК таркибидаги каналлардан бирида режиссёр бўлиб ишлайдиган 50 яшар Олимжон Тўхтаназаров 25 май куни Озодлик билан суҳбатда Ўзбекистон президенти Шавкат Мирзиëевга Нобель мукофоти бериш керак деган таклифини билдирди:\n- Халқ берган ваколатдан фойдаланиб Швейцариядаги Нобель мукофоти таъсисчиларидан (Нобель мукофотлари Швеция Қироллик академияси томонидан берилади - таҳр.) Ўзбекистон президенти Шавкат Миромонович Мирзиëевга Нобель мукофотини беришларини сўрайман¸- деди наманганлик депутат.\nБир асрдан кўпроқ тарихга эга Нобель мукофоти физика¸химия¸ тиббиëт¸ адабиëт ва тинчлик соҳаларида фавқуллода кашфиëт қилганларга берилади. Ўзбек депутатининг Озодликка айтишича¸ Мирзиëев шу айтилган барча номинациялар бўйича мукофот олишга лойиқ:\n- Адабиëт бўйича ҳам олса арзийди. Чунки президент адабиëтга эътибор бермоқда. Тинчлик соҳасида ҳам¸ чунки Ўзбекистонда тинчлик ҳукмрон. Илм-фан соҳасида ҳам бемлалол ола олади. Журналистика фанига эътибор қаратиб мана университет ҳам очворди. Шу кўнглим сезиб турибди¸ бугун ë эрта Швейцариядагилар (Швеция билан адаштирмоқда - таҳр.) ўзлари келиб ҳурматли юртбошимизга Нобель мукофотини бериб кетади. Бунга шак-шубҳа йўқ¸- дейди маҳаллий депутат.\nOzodlik Radiosi 19.06.2018 13:00\nСурхондарёдан Озодликка боғланган фермерларга кўра, ғалла режасини бажармаган фермерлардан топширилмаган буғдойнинг ҳар килоси учун 1200 сўмдан пул та…\nСурхондарёдан Озодликка боғланган фермерларга кўра, ғалла режасини бажармаган фермерлардан топширилмаган буғдойнинг ҳар килоси учун 1200 сўмдан пул талаб қилинмоқда. Фермерлар иддаосича, МИБ бошчилигидаги мутасадди ташкилотлар ходимлари ғалла учун пул беришга қурби етмаган фермерларнинг чорва молларини тортиб олаяпти.\nОзодликка мурожаат қилган сурхондарёлик фермерларга кўра, жорий йилда кузатилган сув тақчиллиги сабаб ғалла ҳосили кам бўлган ва аксар фермерлар режани бажара олмаган.\nФермерлар иддаосича, режани бажармаганлардан топширилмаган ғалла ўрнига пул талаб қилинмоқда.\n“Бу йил Сурхондарёда қурғоқчилик ва сув танқислиги сабабли фермерларнинг 80-90 фоизи ғалла режасини бажара олмади. Вилоят ва туман раҳбарлари фермерлардан ғалла топиб, давлатга топширишни талаб қилмоқда. Жойлардаги ғалла қабул қилувчи пунктлар 1 кило буғдой учун 1200 сўмдан нақд пул олмоқда. Шу йилнинг баҳор ойларида фермерлар сув бўлмаётганлиги сабаб ғалла айни ўсиш даврида 1,5-2 ойлаб сувсиз қолиб кетганлиги борасида тегишли ташкилотларга мурожаат қилган эди. Лекин раҳбарлар қурғоқчиликни инобатга олмасдан, зўравонлик билан фермерлардан режага етмай қолган ғаллани топишни талаб қилмоқда”, дейди сурхондарёлик фермер исмини очиқламаслик шарти билан.\nOzodlik Radiosi 30.05.2018 05:00\n24 май куни Қашқадарё вилояти Чироқчи тумани Оққудуқ қишлоғида яшовчи бир гуруҳ аҳоли электр муаммоси боис норозилик акцияси ўтказди. Чироқчидан олинг…\n24 май куни Қашқадарё вилояти Чироқчи тумани Оққудуқ қишлоғида яшовчи бир гуруҳ аҳоли электр муаммоси боис норозилик акцияси ўтказди. Чироқчидан олинган хабарга кўра, воқеа жойига келган электр идораси ходимлари билан аҳоли ўртасида муштлашув келиб чиққан.\nНорозилик йиғини ҳақида Озодликка хабар берган чироқчиликка кўра, у воқеага шахсан гувоҳ бўлган:\n“24 май куни соат 19дан ўтганда “Чорвадор” подстанцияси олдига фуқароларимиз норозилик билдириб чиқишди. Электр идораси ходимлари билан аҳоли ўртасида муштлашув бўлиб кетди. Маҳалла поспонлари етиб келиб жанжални оммавий тус олишига тўсқинлик қилишди”, дея хабар йўллаган чироқчилик йигит воқеа жойидан олинган суратларни ҳам Озодликка жўнатди.\nOzodlik Radiosi 13.06.2018 10:12\nИш ҳақини ололмаган ўзбек мигрантлари оғир аҳволда қолди. Озодлик мухбири ўзбек муҳожирлари билан учрашди ва ўз суриштирувини ўтказди.\nДастлаб чоб этилган\nOzodlik Radiosi 16.06.2018 12:59\nЖума, 15 июн куни Россия мусулмонлари Йид-ал Фитр - Рўза байрамини нишонлашди.\nМосквадаги Жоме масжидидаги Ҳайит намозига, маҳаллий ҳукумат маъ…\nМосквадаги Жоме масжидидаги Ҳайит намозига, маҳаллий ҳукумат маълумотига биноан,130 мингдан зиёд одам йиғилди.\nOzodlik Radiosi 31.05.2018 05:00\nТожикистон аёллар қўмитасининг маълумотига кўра, 2017 йилда мамлакат бўйича 497 аёл ӯз жонига қасд қилган. Ишсизлик, қашшоқлик ва оиладаги зўравонлик …\nТожикистон аёллар қўмитасининг маълумотига кўра, 2017 йилда мамлакат бўйича 497 аёл ӯз жонига қасд қилган. Ишсизлик, қашшоқлик ва оиладаги зўравонлик бундай нохуш ҳодисаларнинг сабаблари дея кўрсатилмоқда.\nМай ойида Тожикистон жанубидаги Ёвон тумани яшовчи 30 яшар Хосият Шарифова ўз жонига қасд қилиб, ўзини Сариқамиш дарёсига ташлади.\n3 яшар ўғли ҳам онасига эргашиб ўзини сувга отди.\nҲосият Шарифованинг ҳамқишлоғи Ҳалим Қодиров уларни қутқариш учун ўзини сувга ташлаб, она ва болани ҳалокатдан қутқарди.\nХудкушликка қўл урган Хосият Шарифова 28 май куни Озодлик билан суҳбатда бундай амалини “Россиядаги эри ва яқинларининг унга нисбатан муносабатларига эътирози” сифатида изоҳлади.\n“Эримга телефон қилиб, “касалманд бўлиб қолдим, болаларни боқиш учун пул юбор,” - десам, "ҳозир мен Россияда ишсиз юрибман, молиявий муаммони ўзинг ҳал қил," деди. Эримнинг опа-сингиллари менинг ҳолимга кулиб, хўрлади. Бундай ҳолатга чидолмай ўзимни дарёга ташладим,” - деди Хосият Шарифова.\nOzodlik Radiosi 18.06.2018 15:00\nБундан саккиз йил муқаддам Австралиядан Ўзбекистонга қайтганидан сўнг ўн йилу икки ойлик қамоқ жазосига ҳукм қилинган андижонлик қочқин, 53 яшар Дилор…\nБундан саккиз йил муқаддам Австралиядан Ўзбекистонга қайтганидан сўнг ўн йилу икки ойлик қамоқ жазосига ҳукм қилинган андижонлик қочқин, 53 яшар Дилором Абдуқодирова 14 июнь куни озодликка чиқарилди.\nБу хабарни тасдиқлаган Дилором Абдуқодированинг яқинларининг айтишича, у президент Шавкат Мирзиёевнинг Рамазон ҳайити муносабати билан эълон қилган авфига кўра озод қилинган.\nАндижон воқеаларидан кейин мамлакатни тарк этган Дилором Абдуқодирова 2010 йилда Ўзбекистонга қайтганидан сўнг ҳибсга олинган эди.\nИсми сир қолишини сўраган Дилором Абдуқодированинг яқинларидан бирининг айтишича, авф эълон қилингандан кейин уни тезда озод қилишган:\n“Документларини ҳам тезда тайёрлаб, бирпасда чиқаришибди. Ҳайитдан бир кун олдин, арафа куни ўзи яшаган Андижон туманининг Ҳакан қишлоғидаги уйига кириб келишди. Ҳам ҳайит, ҳам опамизнинг озод этилгани нур устига нур бўлди. Кўринишлари ва кайфиятлари яхши, Худога шукр”, дейди қариндошлардан бири.\nПрезидент Шавкат Мирзиёев 12 июнь куни Рамазон Ҳайити муносабати билан 226 нафар маҳбусни авф этиш ҳақидаги фармонга имзо чеккан эди.\nДилором Абдуқодированинг айни пайтда Россияда меҳнат муҳожири бўлган 32 яшар ўғли Миролим онасининг озодликка чиққанидан бениҳоя хурсанд эканлигини айтди.\nOzodlik Radiosi 30.05.2018 13:30\nOzodlik Radiosi 06.06.2018 05:10\nБишкекда 5 июнь куни собиқ бош вазир Сапар Исақов суд ҳукми билан эҳтиёт чораси сифатида ҳибсга олинганидан икки соат ўтгач пойтахт Бишкекнинг собиқ м…\nБишкекда 5 июнь куни собиқ бош вазир Сапар Исақов суд ҳукми билан эҳтиёт чораси сифатида ҳибсга олинганидан икки соат ўтгач пойтахт Бишкекнинг собиқ мэри ва Қирғизистон божхона хизматининг собиқ бошлиғи Кубаничбек Қулматов ҳам қамоққа олинди.\n6 июнь куни парламентдаги ҳукмрон Социал-демократлар фракцияси депутати Ўсмўнбек Артиқбаев ҳам миллий хавфсизлик қўмитаси томонидан ҳибс қилингани маълум бўлди.\nУларнинг барчаси Бишкекдаги иссиқлик станциясини модернизация қилиш билан боғлиқ жараëнда катта миқдордаги коррупцияда айбланмоқда.\nOzodlik Radiosi 28.05.2018 14:30\nЎзбекистон армиясида Муддатли ҳарбий хизматдан (МҲХ) ташқари Сафарбарлик чақирув резервидаги (СЧР) хизмат тури ҳам мавжуд.\nСЧРга хизматга чақири…\nСЧРга хизматга чақирилганлар бир ойлик ҳарбий йиғинда бўлиш билан бирга давлатга 3 444 800 сўм тўлаши лозим.\nСЧРга чақирилганлардан баъзилари, Ўзбекистон Қуролли Кучларига навбатдаги чақирув ўтказилган февраль-мартдан буён ўтган вақт ичида Озодликка қилинган мурожаатларида, тўлов миқдорининг катталигидан шикоят қилган бўлса, баъзилари нега давлатга пул тўлаши кераклигини тушунмаётганини айтган.\nСЧР хизмати Ўзбекистоннинг қўшниси Қирғизистонда ҳам мавжудки, бу мамлакат Мудофаа вазирлиги ҳузуридаги Жамоатчилик кенгаши аъзоси ҳарбий хизмат учун чақирилувчидан пул олишнинг "ўз мантиғи борлигини" айтди.\nСЧРга чақирилганлар нима деди?\nҚорақалпоғистонлик 27 яшар Низомиддин жорий йил мартида СЧР сафида бир ой хизмат қилиб қайтди.\n“Йиғиб қўйган пулим бор эди. 1Бир ойлик хизматдан ташқари уч ярим миллион сўмни банкка тўлаб, квитанциясини военкоматга олиб бориб бердим”, деди Низомиддин 22 май куни. Унинг Озодликка мурожаатидан мақсади бошқа масала билан боғлиқ эканки, унга кейинроқ тўхталамиз.\nOzodlik Radiosi 16.06.2018 07:00\nЎзбекистон Ички ишлар вазирлиги ўзбекистонлик ишбилармон, айни пайтда Халқаро бокс федерацияси - AIBA президенти вазифасини бажараётган Ғофур Раҳимов …\nЎзбекистон Ички ишлар вазирлиги ўзбекистонлик ишбилармон, айни пайтда Халқаро бокс федерацияси - AIBA президенти вазифасини бажараётган Ғофур Раҳимов ва унинг турмуш ўртоғи экани айтилаётган Лола Раҳимоваларни қидирувга берди.\nАҚШ Молия вазирлиги "Қора рўйхат"ига киритилган Раҳимовга Ўзбекистонда 2013 йилда ҳам қидирув эълон қилинган, лекин икки йил аввал унинг исми қидирилаётганлар рўйхатидан ғойиб бўлган эди.\nЎзбекистон Ички ишлар вазирлигининг исми сир қолишини истаган мулозими вазирлик сайтида 67 ёшли Раҳимов Ғофур-Арслонбек Аҳмедович Ўзбекистон Жиноят Kодексининг 165-моддаси, яъни товламачилик, 243-моддаси, яъни жиноий фаолиятдан олинган даромадларни легаллаштириш, 228-моддаси, яъни ҳужжатлар, муҳрлар тайёрлаш, уларни қалбакилаштиришда гумонланиб қидирилаётгани ҳақидаги эълонга Озодлик эътиборини қаратди.\nМулозим, шунингдек, қидирувга берилган яна бир фуқаро - 50 ёшли Раҳимова Лола Жабборовнанинг ҳам қидирувга берилганига эътибор қаратар экан, "бу аёл Ғофур Раҳимовнинг турмуш ўртоғи", деб иддао қилди.\nOzodlik Radiosi 16.06.2018 11:00\nОлий суд раиси ўринбосари никоҳ ёшини оширишни таклиф қилди. Самарқанддаги шифохонада кўз кўриб қулоқ эшитмаган ваҳшийликлар содир этилган. Фарғонада …\nОлий суд раиси ўринбосари никоҳ ёшини оширишни таклиф қилди. Самарқанддаги шифохонада кўз кўриб қулоқ эшитмаган ваҳшийликлар содир этилган. Фарғонада бозорқўм пора билан ушланди. Жорий ҳафта матбуот шу каби воқеалар ҳақида хабар берди.\nOzodlik Radiosi 29.05.2018 12:16\nOriginally published at - https://www.ozodlik.org/a/29257160.html\nРоссиянинг Москва шаҳрида Футбол бўйича Дустлик кубоги мусобакаси бўлиб ўтди. Пахтакор жамоаси дўппосланганига қарамасдан чемпион бўлди. Бу мусобақада…\nРоссиянинг Москва шаҳрида Футбол бўйича Дустлик кубоги мусобакаси бўлиб ўтди. Пахтакор жамоаси дўппосланганига қарамасдан чемпион бўлди. Бу мусобақада жами 16 жамоа иштирок этди. Бош совринни Ўзбекистон шарафини ҳимоя қилаётган "Пахтакор" фахрийлари қўлга киритди.\nOzodlik Radiosi 10.06.2018 03:00\nЎзбек адабиëтининг энг кекса намояндаси 97 яшар Ўзбекистон Халқ шоири Шукруллога нисбатан Ислом Каримов даврида жорий этилган тақиқ¸ 2018 йилда ҳам ку…\nЎзбек адабиëтининг энг кекса намояндаси 97 яшар Ўзбекистон Халқ шоири Шукруллога нисбатан Ислом Каримов даврида жорий этилган тақиқ¸ 2018 йилда ҳам кучда қолмоқда.\nБу ҳақда Озодликка ëзувчининг ўғли Абдуғафур Юсупов¸ қолаверса¸ Шукруллонинг ўзи билан суҳбатда бўлган бир гуруҳ ўзбек зиëлилари маълум қилди.\nАбдууғафур Юсуповга кўра¸ 2017 йилнинг декабридан жорий йилнинг апрелига қадар бўлган давр ичида Ўзбекистондаги бир неча телеканал ижодий гуруҳи кекса ëзувчи ҳақида махсус дастур суратга олган¸ аммо уларнинг бирортаси ҳозирга қадар намойиш этилмаган.\n- Бултур “Ўзбекистон 24”дан келишди. Кейин “Менинг юртим”дан келишди. “Дийдор ширин” деган кўрсатувда берамиз¸ дейишди. Қўйинглар¸ аввалгисини беришмади¸ десам¸ “йўқ¸ гаплашилган¸ тепа билан келишилган”¸ дейишди. Қари онамизни¸ отамизни безовта қилиб¸ соатлаб съëмка қилишди. Кўрсатишмади. Нимага бермаяпсизлар¸ десам¸ “ҳа энди тепадан рухсат йўқ кўрсатишга”¸ дейишди. Энди келишса¸ эшикдан ҳам киритмайман¸ дейди таниқли ëзувчининг ўғли Абдуғафур Юсупов.\nOzodlik Radiosi 07.06.2018 15:00\n5 июнь куни Ўзбекистон Республикаси Бош прокуратура биносида оммавий ахборот воситалари вакиллари учун матбуот брифинги ўтказилди.\nБу ҳақда хаба…\nБу ҳақда хабар берган маҳаллий нашрларга кўра¸ брифинг мамлакатда ижтимоий адолат ва қонун устуворлигини таъминлаш борасида белгиланган чора-тадбирлар ижроси мавзусида бўлган.\nКун.уз нашрининг хабар қилишича¸ савол-жавоб тарзида ўтказилган учрашувда Ўзбекистон собиқ бош прокурори Рашиджон Қодиров иши бўйича бораëтган тергов жараëнига оид айрим тафсилотлар очиқланган.\nРасмий баëнотга кўра¸ Қодиров иши доирасида жами 24 шахсга нисбатан айблов эълон қилинган ва улардан 21 нафари ҳибсга олинган.\nКун.уз Уюшган жиноятчилик ва коррупцияга қарши кураш бошқармаси бошлиғи ўринбосари Мансур Ўроловнинг қуйидаги баëнотини иқтибос келтирди.\n«Бош прокуратуранинг уюшган жиноятчилик ва коррупцияга қарши курашиш бошқармаси томонидан собиқ бош прокурор лавозимида ишлаган Рашиджон Қодировга нисбатан тергов ҳаракатлари олиб борилмоқда. Тергов жараёнида собиқ бош прокурор томонидан пора эвазига лавозимга тайинлаш, пора олиш ва бошқа жиноят аломатлари аниқланган. Ҳозирда 24 нафар шахсга нисбатан айблов эълон қилинган. Шулардан 21 нафарига қамоққа олиш эҳтиёт чораси қўлланилган. Тергов ҳолатлари ҳануз давом этмоқда. Тергов якунлари бўйича албатта ОАВга албатта маълумот берилади.»\nВсего реакций: 85\nOzodlik Radiosi 31.05.2018 11:07\nЎзбекистон Республикаси президенти Шавкат Мирзиёев 29 май куни ўтказган видеоселектор йиғилишида Давлат солиқ қўмитаси собиқ раҳбари Ботир Парпиевни ҳ…\nЎзбекистон Республикаси президенти Шавкат Мирзиёев 29 май куни ўтказган видеоселектор йиғилишида Давлат солиқ қўмитаси собиқ раҳбари Ботир Парпиевни ҳамда у етакчилик қилган тизимдаги аҳвол ҳақида гапирди.\nKun.uz сайтининг хабар қилишича, Президент Ботир Парпиев тўғрисида бундай деган: "Яна бир муҳим масала - маҳаллий бюджетга тушум ҳажми. Давлат солиқ қўмитаси раҳбарини (Ботир Парпиев – изоҳ kun.uzники) алмаштирганим бежиз эмас, сабаби бизда солиқ тизими йўқ. Ҳали иш кўп. Солиқда ҳам кўп ўйинлар бўлгани, раҳбарияти қандай ишлар билан шуғулланганидан ҳайрон қолдим. Ҳали уни ҳам халқимизга етказамиз"-.деган Шавкат Мирзиёев.\nДавлат раҳбарининг айтишича, мамлакат солиқ тизимининг коррупциялашув даражаси жуда юқоридир.\n"Солиқчининг савияси йўқ, десак, бу ҳам адолатдан бўлади. Шунинг учун бугун топшириқ бердим, тегишли қарор тайёрланади, ҳаммасини нолдан бошлаш керак - солиқ тизимидаги Академияни ҳам, бошқасини ҳам. Қуйи поғонадаги солиқчилар нима қилиш керак, қандай ишлаш кераклигини билмайди. 70 фоизи коррупция билан боғлиқ, мана шуни ҳамма билиши керак», - деган Шавкат Мирзиёев.\nOzodlik Radiosi 12.06.2018 16:00\nСўғд вилоят прокуратураси Бобожон Ғофуров туманидаги тирик товуқларни иссиқ сувга ташлаб овқат тайёрланадиган “Муҳаммад” ошхонаси мудири устидан жиноя…\nСўғд вилоят прокуратураси Бобожон Ғофуров туманидаги тирик товуқларни иссиқ сувга ташлаб овқат тайёрланадиган “Муҳаммад” ошхонаси мудири устидан жиноят иши очди.\nИжтимоий тармоқларда ошпаз антисанитария шароитида тирик товуқларни сув қайнаб турган қозонга ташлаб олганидан кейин тозалаётгани акс этган видеоролик тарқатилганидан сўнг назорат идоралари мазкур ошхонани ёпганди.\nСўғд вилоят прокуратураси ходими Муҳаммадали Пардазоданинг айтишича, ўтказилган текширувлар ва санитария меъёрлари қўпол бузилиши аниқланганидан сўнг “Муҳаммад” ошхонаси фаолияти тўхтатилиб, Файзулло Олимовга тегишли бўлган ошхона раҳбариятига нисбатан протокол тузилиб ва чора кўриш мақсадида туман прокуратурасига юборилганди.\nУнинг қӯшимча қилишча, Файзулло Олимов устидан Жиноят кодексининг 209- моддаси, яъни “Хавфсизлик талабларига жавоб бермайдиган хизмат кӯрсатиш, маҳсулот ишлаб чиқариш, уни сақлаш ва тарқатиш” айблови билан жиноят иши очилди.\nУшбу модда асосида, айбланувчига 10 минг сомонийдан 25 минг сомонийгача (1125 доллардан қарийб 3 минг долларгача) миқдорида жарима солиниши ёки 2 йил қамоқ жазоси тайинланиши мумкин.\nOzodlik Radiosi 25.05.2018 03:00\n“Тожиксуғурта” давлат корхонасининг маълум қилишича, 11 майдан бошлаб Тожикистон ҳудудига ўтадиган ўзбекистонликлар ўз автомобиллари учун чегарада суғ…\n“Тожиксуғурта” давлат корхонасининг маълум қилишича, 11 майдан бошлаб Тожикистон ҳудудига ўтадиган ўзбекистонликлар ўз автомобиллари учун чегарада суғурта пули тўлашлари керак бўлади.\nҲозирга қадар Тожикистон қонунчилигида хорижий фуқароларнинг мамлакатга ўз машиналари билан ўтишлари учун ҳеч қандай тўлов талаб қилинмасди.\nСуғд вилоятидаги “Тожиксуғурта” бўлими раҳбари Комил Муҳаммадийнинг Озодликка айтишича, тўловлар миқдори машиналар маркасига қараб тайинланади.\n“Масалан, енгил машиналар 461 сомоний ёки 50 доллар бўлса, юк ташиш автомобиллари 768 сомоний ёки 80 АҚШ долларини ташкил этади. Бундай тўлов ойига бир марта кўрсатилган" - деди Комил Муҳаммадий.\nУнинг қўшимча қилишича, Тожикистон ҳудудида аварияга учраган Ўзбекистон машиналарига суғурта ҳақи тўлаш кўзда тутилган.\nШуниндек, ўзбекистонлик ҳайдовчилар ишларини осонлаштириш мақсадида икки давлат ўртасидаги чегарада “Тожиксуғурта” ходимлари фаолият кўрсатади.\nOzodlik Radiosi 06.06.2018 14:00\nОзодлик радиосига келиб тушган ҳужжатлар, уларни текшириш асносида суҳбатдошларимиз қилган иддаолар Ўзбекистон божхонасида ҳўл мева экспортини амалга …\nОзодлик радиосига келиб тушган ҳужжатлар, уларни текшириш асносида суҳбатдошларимиз қилган иддаолар Ўзбекистон божхонасида ҳўл мева экспортини амалга оширишда шубҳали схемалар қўлланилаётганидан дарак бўлиши мумкин.\nОзодлик суҳбатлашган таҳлилчилар фикрича, Ўзбекистонда бу йил гилос ва бошқа ҳўл мевалар экспорт нархларининг икки баравар оширилиши экспортёрларни ҳукумат қарорини четлаб ўтувчи схемалар ёрдамида иш қўришга мажбурламоқда.\nОзодлик радиоси таҳририятига гилос экспорт қилган “Genesis Trade Group” ширкатига тегишли айни маҳсулотга икки хил расмийлаштирилган инвойслар келиб тушди.\nҲужжатлар таҳлили шуни кўрсатадики, Ўзбекистоннинг Фарғона вилоятидан килоси 4.24 долларданга экспорт қилинган қилиб ҳужжатлаштирилган гилос Қирғизистон божхонасидан ўтаётганда килоси 1.5 доллар қилиб расмийлаштирилган.\nОзодликка юборилган инвойсларда “Genesis Trade Group” ширкати 10 май куни 16646 тонна гилосни Қирғизистонга 70579 АҚШ долларига экспорт қилди, деб ёзилган.\nOzodlik Radiosi 30.05.2018 14:00\n28 май куни Ўзбекистон Солиқ қўмитасининг собиқ раиси Ботир Парпиевнинг Ташқи ишлар вазирлигида ишлайдиган ўғли ҳамда Андижон вилоят касаба уюшмалари …\n28 май куни Ўзбекистон Солиқ қўмитасининг собиқ раиси Ботир Парпиевнинг Ташқи ишлар вазирлигида ишлайдиган ўғли ҳамда Андижон вилоят касаба уюшмалари ташкилотлари бирлашмаси бошлиғи бўлган укаси вазифасидан ишдан бўшатилди.\nГенерал Парпиевнинг ички ишлар тизимида ишлайдиган полковник жиянлари ишдан олингани тўғрисида Озодлик 28 майда хабар берган эди.\nШундай қилиб, Ботир Парпиевнинг 27 майдан бошлаб бирваракайига ишдан олина бошлаган турли юқори лавозимларда ишлайдиган яқин қариндошлари 4 кишига етди.\nҚодир Парпиев ишдан олинди\nАндижон вилоят касаба уюшмалари бирлашмаси раиси бўлиб ишлаётган Қодир Парпиевнинг ишдан олингани ҳақидаги маҳаллий ОАВ хабарини тилга олинган бирлашманинг исми сир қолишини сўраган мулозими 29 май куни Озодликка тасдиқлади:\n“Ҳа, кеча бирданига мажлис қилишиб, отахонни пенсияга чиқаришди. Кутилмаган воқеа бўлди”, деди мулозим.\nҚодир Парпиев Ботир Парпиевнинг укаси, 28 май куни ишдан олинган Бухоро вилоят ИИБ бошлиғи биринчи ўринбосари Анвар Парпиевнинг отасидир.\nOzodlik Radiosi 17.06.2018 07:00\nСамарқанд вилояти Жомбой туманида пилла режасини бажармаган ва пахтасини ўт бостириб юборган икки фермернинг томорқасига трактор солинди.\nОзодликка ҳайдалган экинзори расмини юборган фермернинг шикоят қилишича, туман ҳокимлиги етилиб қолай деган сабзи, картошка ва пиёз даласининг бир қисмини, огоҳлантириш мақсадида, ҳайдаттириб ташлаган.\nИсми сир қолишини сўраган бу фермернинг шикоят қилишича, туман ҳокими Умиджон Назаров 11 июнь куни Қўрғонсаломон қишлоғидаги бир неча фермернинг томорқасида яшнаб турган экинзорга трактор солдирган:\n“Қишлоғимиздаги Элдор Ҳамроев деган фермернинг томорқасидаги сабзиси, Облоёр Мамасолиевнинг картошка ва пиёз даласининг бир қисми нобуд бўлди. Туман ҳокимининг буйруғи билан келдим, деб чизел таққан трактор экинзорга кириб, у бошидан бу бошига бир бориб келди. Ҳоким бу фермерларни пилла режасини бажармагани ва пахтасига яхши қарамагани учун шундай усул билан жазолади”, деб даъво қилди фермер.\nУ етилиб қолган пиёз, картошка ва сабзи пайҳон қилинган экинзорлари суратини Озодликка юборди.\nOzodlik Radiosi 09.06.2018 14:00\nҚўқон шаҳридаги 33-умумтаълим мактаби директори Шоира Муратова 2 июнь куни кечаси эри Рустам Муратовни пичоқлаганликда гумонланмоқда. Қўқон шаҳар ички…\nҚўқон шаҳридаги 33-умумтаълим мактаби директори Шоира Муратова 2 июнь куни кечаси эри Рустам Муратовни пичоқлаганликда гумонланмоқда. Қўқон шаҳар ички ишлар бўлимининг исми сир қолишини сўраган мулозими, шундай воқеа бўлганини тасдиқлади: Врачлар Муратовнинг ҳаётини сақлаб қолган.\nҚўқон шаҳар ички ишлар бўлими мулозими 8 июнь куни Озодлик мухбири саволига жавобан бундай деди:\n"Ҳа, бу воқеа 2 июнь куни кечаси бўлган. Эр ўлмаган, касалхонага ётқизилган. Ҳозир бу иш юзасидан суриштирув олиб борилмоқда. Бошқа тафсилотларини айта олмайман", деди мулозим.\nҚўқон шаҳар халқ таълими бўлимининг юристи Қосимхон Жалилов ҳам мазкур ҳодиса юзасидан идорада суриштирув олиб борилаётганини Озодликка айтди:.\n"Ҳозир мен ички ишлардан Шоира Муратовага нисбатан жиноий иш қўзғатилдими ёки йўқми, қўзғатилган бўлса, қайси модда бўйича, шуни аниқлаяпман. Халқ таълим бўлими ҳозир бу масалани ўрганяпти, кейин хулоса беради”, деди Қосимхон Жалилов 7 июнь куни.\nҚўқон шаҳар тез тиббий ёрдам касалхонасидан Озодлик олган маълумотга кўра, Рустам Муратов 2 июнь куни кечқурун қорнидан ўткир тиғ билан жароҳатланиш ташхиси билан қабул қилинган ва унга енгил жарроҳлик амалиёти ўтказилган. Исми сир қолишни сўраган шифокорнинг айтишича, эртаси куни соат 18да Рустам Муратовни яқинлари уйига олиб кетган.\nOzodlik Radiosi 03.06.2018 06:00\nАҚШ Давлат департаменти таҳлилича, Ўзбекистонда диний эркинлик ҳамон чекланган. Янги раҳбарият ўтган бир ярим йил ичида вазиятни тузатишни бошлади, ле…\nАҚШ Давлат департаменти таҳлилича, Ўзбекистонда диний эркинлик ҳамон чекланган. Янги раҳбарият ўтган бир ярим йил ичида вазиятни тузатишни бошлади, лекин жараён секин, дейилади янги ҳисоботда.\nАҚШнинг Диний эркинликлар бўйича Халқаро комиссияси ҳар йили ўз ҳисоботини чиқариб, ҳукуматга қай давлат билан қандай муомала қилиш борасида маслаҳат ва тавсиялар беради. Комиссиянинг умум позицияси шуки, эътиқод эркинлигини ҳурмат қилмаган тузумлар билан ҳамкорлик чекланиши керак. Чунки, дея тушунтиради бу орган, АҚШ диний эркинликка асосланган, уни ўзининг олий қадрияти ва демократик тизимнинг ажралмас қисми, деб билади. Америка диний эркинликни оёқ ости қилинадиган давлатларни сиёсий жиҳатдан жазолаши керак, дея бонг уради бу комиссия.\nДавлат котиби Майк Помпео 28-май куни департаменти ҳисоботини тақдим этар экан, эътиқод эркинлиги тарғиботи Американинг дунё бўйлаб асосий мақсадларидан бири, деди.\n«Узвий ҳуқуқлар, хусусан сўз ва матбуот, дин ва уюшиш эркинлиги, поймол этилган жамиятлар беқарор ва кўп ҳолларда у ерларда терроризм илдиз отади. Эркинликни қадрлаган жамиятлар эса аксинча, тинч, осойишта ва фаровон. Шу боис ҳам Трамп маъмурияти эътиқод эркинлигини глобал миқёсда тарғиб қилишга бел боғлаган», - деди Помпео.\nOzodlik Radiosi 08.06.2018 16:00\n7 июнь куни Швеция пойтахти Стокҳольм суди ўзбекистонлик муҳожир Раҳмат Оқиловни террорчиликда айбдор деб топди ва умрбод қамоққа ҳукм қилди.\nШвецияда умрбод қамоқ жазоси ўртача 16 йилни ташкил этади - Оқилов бу муддатни ўтаб бўлганидан сўнг¸ Швецияга қайтмайдиган қилиб¸ Ўзбекистонга депортация қилинади.\n2017 йилнинг 7 апрелида Оқилов Стокҳольм марказидаги пиёдалар юрувчи кўчада юк машинасини қасддан одамлар устига ҳайдагани оқибатида 5 одам ўлган, 10 нафари жароҳатлаган эди.\nСтокҳольм маҳкамаси Оқиловни шунингдек яна 119 одамни қасддан ўлдиришга уриниш¸ 24 нафар шахс ҳаëтига таҳдид қилганликда ҳам айбдор деб топди.\nСуд террор ҳужумидан омон қолганларга компенсация¸ ўлдирилганлар яқинларига эса етказилган зарарни қоплаш ҳақида ҳам ҳукм чиқарди.\nОқилов жинояти “Швецияда амалга оширилган энг мудҳиш террор хуруши” сифатида баҳоланаëтгани боис¸ швед матбуотига кўра¸ жамоатчилик суд ҳукмини катта қизиқиш билан кузатмоқда. Бугунги якунловчи суд мажлиси Стокҳольм шаҳар залида ўтказилди.\nOzodlik Radiosi 30.05.2018 03:00\nЎзбекистон Республикаси норматив ҳуқуқий ҳужжатлар лойиҳалари муҳокамага қўйиладиган regulation.gov.uz сайтида 22 май куни яна бир ҳужжат жамоатчилик …\nЎзбекистон Республикаси норматив ҳуқуқий ҳужжатлар лойиҳалари муҳокамага қўйиладиган regulation.gov.uz сайтида 22 май куни яна бир ҳужжат жамоатчилик муҳокамасига қўйилди.\nЎзбек тили давлат тили бўлгани ҳолда¸ “О мерах по обеспечению контроля и учета товаров, поступающих на территорию Республики Узбекистан в адрес физических лиц в международных почтовых и курьерских отправлениях” деб номланган ҳужжат фақат бир тил – рус тилида жамоатчилик муҳокамасига тақдим этилган.\nМуаллифи Давлат Божхона қўмитаси бўлган бу ҳужжат 6 июнгача муҳокама қилинади¸ унинг президент қарори сифатида жорий йил 1 июлидан кучга кириши режаланган.\nАмалдаги нормага кўра¸ ҳар бир ўзбекистонлик ойда бир марта хориждан қиймати 1000 АҚШ доллари¸ оғирлиги 30 килограммдан ошмайдиган почта ва курьерлик жўнатмаларини бож ва солиқ тўламай олиши мумкин.\nБожхона қўмитаси таклиф қилган қарор лойиҳасида бу қиймат уч баравардан ҳам кўпроққа¸ жўнатма оғирлиги эса 20 килога камаймоқда – 300 доллардан ошган жўнатма учун товар қийматининг 30 фоизи миқдорида ягона бож ва 20 килограмдан ошган ҳар бир кило учун 5 долларлик устама нарх белгилаш кўзда тутилган.


ЎҚУВЧИЛАР СОЛИҚ ИНСПЕКЦИЯСИГА САЁҲАТ ҚИЛИШДИ | "Xazina" газетасининг онлайн саҳифаси\nБугун мамлакатимиз иқтисодиёт тизимида рўй бераётган туб ислоҳотлар жараёни солиқ соҳасида ҳам ўзининг яққол ифодасини топмоқда. Бу ислоҳотларни оддий солиқ тўловчи сифатида солиқ юкининг изчил камайтирилганлиги, солиқ солиш тизимини соддалаштириш ва солиқ маъмурчилигини такомиллаштириш борасида олиб борилаётган ишлардан ҳам билиш мумкин . Солиқ тўловчиларда солиқ тўлаш маданиятини шакллантириш, бу борада етарли билим ва кўникмаларга эга бўлишлари ҳам ислоҳотлар жараёнида жуда муҳим саналади. Айниқса, ёшлар ўртасида солиқ билимларини кенг тарғиб қилиш, тизимдаги янгилик ва ўзгаришлардан уларни ўз вақтида хабардор этиб бориш келгусида ўзининг ижобий натижаларини бериши аниқ.\nЎзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб- қувватлаш жамоат фонди гранти асосидаги «Солиқ тизими – ёшлар нигоҳида» лойиҳасидан кўзланган мақсад ҳам ёшлар ўртасида солиқ қонунчилигини кенг тарғиб этиш, уларда солиқ маданиятини шакллантириш каби вазифалардан иборат. Лойиҳа доирасида ўтказилган навбатдаги тадбирда Қарши банк коллежи ўқувчи ёшлари Қарши шаҳар Давлат солиқ инспекциясига саёҳат уюштиришди. «Хазина» газетаси таҳририяти аъзолари, коллеж ўқувчи ва ўқитувчилари шу куни инспекциянинг бир кунлик иш фаолиятига гувоҳ бўлишди.\nМаълумки, жойларда фаолият олиб бораётган солиқ идораларида ҳар бир кун қизғин меҳнат жараёнига бой бўлади. Инспекциянинг ҳар бир бўлим ва шуъбалари учун белгиланган режа ва топшириқлар борки, уларнинг муваффақиятли ижроси барча учун бирдек манфаатли. Саёҳат давомида ўқувчилар инспекцияда солиқ тўловчилар учун яратилган шароитлар, солиқ ходимларининг иш тартиблари билан яқиндан танишдилар. Қарши шаҳар ДСИ солиқ сервис давлат унитар корхонаси бош мутахассиси Ўктам Умировнинг солиқ тизими, унда мазкур йилда қандай ўзгаришлар амалга оширилгани ҳақидаги маълумотлари ёшлар учун айниқса, қизиқарли бўлди.\n– 2018 йилнинг 29 июнь куни Президентимиз Шавкат Мирзиёев томонидан қабул қилинган «Ўзбекистон Республикасининг Солиқ сиёсатини такомиллаштириш концепцияси тўғрисида»ги Фармони давлатимиз солиқ тизимида янги даврни бошлаб берди, – дейди Ўктам Умиров. – Жумладан, 2019 йил 1 январдан бошлаб, 2018 йил якуни бўйича йиллик товар айланмаси 1 млрд.сўмдан ошмаган юридик шахслар ва якка тартибдаги тадбиркорлар ягона солиқ тўловини тўлашлари мумкин эди. 2019 йилдан бошлаб ягона солиқ тўловининг базавий ставкаси 4 фоизни ташкил қилади ва солиқ солиш объектига эга бўлган барча ягона солиқ тўловчилар мол-мулк солиғи, ер солиғи ва сув солиғини тўлашга мажбурдирлар. Улар учун қўшилган қиймат солиғини ихтиёрий асосда тўлаш имконияти сақлаб қолинади.\nЮридик шахслар фойда солиғида асосий ўзгаришлар солиқ ставкаларига ҳамда чегириладиган ва чегирилмайдиган харажатлар таркибига тегишли бўлди. 2019 йилда фойда солиғи ставкаси кўпчилик юридик шахслар учун камайтирилади. Эътиборлиси, жорий йил 1 январдан бошлаб ялпи тушуми уч миллиард сўмдан ошмайдиган корхоналар учун қўшилган қиймат солиғини ҳисоблаб чиқариш ва тўлашнинг соддалаштирилган тартиби жорий этилмоқда. Ушбу тартиб кичик бизнес субъектларини ҚҚС солиғини тўлашга ва мазкур солиқ бўйича ҳисоб-китобларни соддалашган тартибда олиб боришда кўникма ҳосил қилиш учун киритилмоқда. ҚҚСни тўловчилар учун янги имтиёз берилди, яъни Солиқ кодексининг 208-моддасига кўра, 2019 йилдан ўзи етиштирган қишлоқ хўжалиги маҳсулоти ва Вазирлар Маҳкамаси томонидан белгиланган рўйхат бўйича Ўзбекистон Республикасида ишлаб чиқариладиган озиқ-овқат маҳсулотлари қўшилган қиймат солиғини тўлашдан озод этилган. Тизимдаги бу каби ўзгаришлар унинг шаффофлиги ва жозибадорлигини таъминлашга хизмат қилади.\nТадбир давомида ўқувчилар инспекциянинг барча бўлимларида бўлишди. Иш жараёни билан яқиндан танишишди.\n– Бугун ўқувчиларимиз учун таассуротларга бой, қизиқарли бўлди, – дейди коллеж ўқитувчиси Акмал Каримов. – Уларнинг солиқ соҳасидаги билимлари ошди, тизим ҳақидаги тасаввурлари кенгайди. Айримлар эса келгусида солиқчи бўлишни ҳам қатъий мақсад қилдилар, десам адашмайман. Чунки солиқчилик касблар орасида шарафли, ҳам масъулиятли бўлиши билан кўплаб ёшларни ўзига тортади.\n– Менга, айниқса, камерал бўлими фаолияти жуда ёқди, – дея ўз таассуротларини ўртоқлашди коллеж ўқувчиси Заҳро Баратова. – Мутахассисларнинг хатти-ҳаракати, солиқ тўловчилар билан қилаётган муомаласидан уларнинг билим ва тажрибаси, маҳорати шундоққина кўриниб турибди. Бу ерда ишлаётган солиқчиларга жуда ҳавас қилдик.\n– Ҳар бир олинган назарий билим амалиётда қўллансагина мустаҳкамланади, натижа беради, – дейди коллежнинг солиқ фани ўқитувчиси Дилдора Тўраева. – Солиқ инспекциясига қилинган бугунги саёҳатда ўқувчиларимиз дарсларда олган назарий билимларини амалиётда қандай қўлланилаётганидан хабардор бўлишди, жараённи ўз кўзлари билан кўришди. Ўқув йили давомида жисмоний ва юридик шахсларга солиқ солиш, ҳисоботларни тайёрлаш ва топшириш, қолаверса, солиқ соҳасидаги ўзгаришлар ҳақида кўплаб мавзулар ўтганмиз. Бугун бу ерда эса уларнинг ана шу олинган билимлари янада мустаҳкамланди, деб ишонаман.\nТадбир якунида ўқувчилар ўзларини қизиқтирган саволлар билан мутахассисларга мурожаат қилишди. Улар жонли мисоллар билан, инспекцияга ташриф буюрган солиқ тўловчилар мисолида саволларга батафсил жавоб беришди.\nФ.ҚОСИМОВАСуратларда тадбирдан лавҳалар акс эттирилган.


Чингиз Айтматов оғир аҳволда ётибди\nhttp://tbn0.google.com/images?q=tbn:Iri096PlKHsc0M:http://www.echo.msk.ru/images/s294_3.jpg Германиянинг Нюрнберг шаҳридаги шифохонада даволанаëтган таниқли қирғиз ëзувчиси Чингиз Айтматовнинг саломатлиги оғирлигича қолмоқда. Бу ҳақда Қирғизистоннинг Германиядаги элчихонаси маълум қилди.\nЭлчихонанинг Нюрнбергдаги клиника врачларига таянган ҳолда билдиришича, ёзувчи сунъий нафас олиш аппаратига уланган.\nҚирғизистон соғлиқни сақлаш вазири ўринбосари Мадамин Қоратоев ëзувчининг аҳволи ўзгаришсиз қолаётгани, у ҳунуз врачлар назорати остида эканини айтди.\nТатаристондаги туғишганларини зиëрат қилишга ва “Асрларга татигулик кун” асари асосида фильм суратга олаëтган гуруҳ билан Қозон шаҳрига борган ëзувчи бирдан қаттиқ касал бўлиб қолган, зудликда Германиядаги шифохонага етказилганди.\nБу пайтга келиб Чингиз Айтматовнинг бутун дунëдаги мухлислари унинг тезроқ соғайиб кетишини тилаб китобларини мутолаа қила бошлади.\nҚирғизистонлик мунаққид Абдуллажон Аҳмадалиев ëзувчининг дунë адабиëтига қўшган ҳиссаси ҳақида гапириб: “Чингиз Айтматов дунë салмоғидаги ëзувчи. У ëзган асарлар 170 тилга таржима қилиниб, 40 миллион нусхада чоп қилинган”,- деди.\nАдабиётшунос олим Ботир Норбоев эса Ч.Айтматовнинг деярли барча асарлари ўзбек тилига таржима қилинганини билдирди.\nАйни пайтда Ўзбекистон телевидениесидаги манбанинг айтишича, ўзбек матбуотида Ч.Айтматов номи у ëки бу шаклда зикр қилинишига қарши кўрсатма берилган.\nАдабиëтшунос Ботир Норбоев назарида бу ëмон бир ишорат.\n“Ўзбек халқи учун уят бир ҳодиса бўлибди. Чингиз Айтматов нафақат қирғизларнинг, балки ўзбек адабиëтининг ҳам вакили ҳисобланади. Номини тилга олмаслик, деган гап мен учун маънавий жиҳатдан биз тубанмиз, деган маънога олиб келади. Мен шундай маъно уқдим. Чингиз Айтматов юксакда турибди, биз унинг номини тилга олишга арзимаймиз, деган маънода бўлса керак. У буюк ëзувчи бўлса, буни устига ҳозир оғир аҳволда ëтган бўлса”,- деди Ботир Норбоев.\nБалки улар параллеллардан қўрқаëтгандир? Чунки Чингиз Айтматов асарларида “манқурт” атамаси ишлатилган. Оқсаройда ишлаëтган кўплаб ëзувчилар балки шу параллеллардан даҳшатга тушгандир?\n“Параллеллардан даҳшатга тушишнинг ўзи ҳам манқуртизмнинг Ўзбекистонда кенг томир ëйишига йўл очиб бераëтганлар борлигини кўрсатади. Бу жуда ҳам ëмон аломат”,- деди Ботир Норбоев.\nУлуғ адиб Чингиз Айтматов 1991 йилдан 2008 йилгача Қирғизистоннинг Бельгия, Нидерландия, Люксембург ва Франциядаги элчиси лавозимларида ишлаб келган. Шу йилнинг 16 май кунидан бери бетоб ëтибди.


Тақдир ёқимтойи ("Милан" мухлислари ўқисин) » Скачать музыку бесплатно новинки музыки 2016-2017\nТақдир ёқимтойи ("Милан" мухлислари ўқисин)\nКомментариев: 0 Просмотров: 230 Дата: 15-01-2016, 12:02 “Мен учун азиз ва қадрли «Милан»! Ҳа, мен кетяпман! Ҳаёт ўзи шунақа – кимдир келади, кимдир эса кетади… Ҳаёт эса ўз йўлида давом этавераркан! У адашмайди, фақат тартибга солиб туради. Мен «Милан»ни тақдиримдан миннатдор ҳолда тарк этяпман! Мен балки бир кун бу ерга яна қайтарман, лекин… ҳозир тарк этяпман!Ва ниҳоят у кетмоқда. Гўёки бу ердан кетишга ҳаққи йўқдек… Аммо кетмоқда… Унинг ҳечам кетгиси йўқ, лекин ҳаёт давом этар экан, у бировнинг ҳоҳиш-истагига қарамайди. Кетишга мажбур қилади, агар ўзи кетмаса! У миллионлаб футбол мухлисларининг ёқимтойи эди. Ҳамма уни ҳурмат қиларди. «Милан»да барча яхши нарсалар гўёки унинг учун аталгандек эди. У майдонга тушса, ҳаттоки, тўп ҳам дарвоза томонга ошиқарди. Сабаби тўп ҳам унинг эгизаги эди гўё! У майдонга тушганида мухлислар астагина рақиб жарима майдончаси томон юзланардилар. “Ана ҳозир гол бўлади”, дерди ҳайратдан нима бўлаётганини тушунолмаётган болакайни қўлларидан меҳр билан ушлаб турган ота! “Қара ҳозир ён ҳакам байроқчасини юқорига кўтаради”, дейишарди истеҳзо билан рақиб мухлислари.Ҳа, ҳаттоки, унинг ўзи ҳам гол урганида бош ҳакамга эмас, ён ҳакамга қарарди. Кейин эса мухлислар томон югурарди. У ҳам бизни яхши кўрарди. Ҳар доим гол урса биз томон талпинарди. Худди барчамизни қучиб, меҳрга тўла бағрига сингдириб юборадигандек қўлларини очарди!2007 йил. Май ойининг 23 санаси. Қадим ва шонли Элладанинг гўзал Афинаси. Навқирон «Олимпия» ўйингоҳи футбол мухлислари билан тўлиб тошган. Майдонга олиб чиқувчи йўлакнинг кўздан пана қисмида «Милан» клуби йўлбошчиси футболчиларга омад тилаб руҳлантирмоқда. У стадионни тўлдириб ўтирган кўп сонли оломонга қараб нималарнидир хаёл қилиб турган “9” рақамдаги футболчига яқинлашаркан, унинг елкаларига астагина уриб қўйди ва унга: «Сен бугун албатта 2 та тўп киритасан» деди…Ўйиндан сўнг эса худди ўша футболчи «Ўйиннинг энг яхши футболчиси» совринини қўлларида тутиб тураркан, “Мен бу иккала голимни “Милан” йўлбошчиси Силвио Берлусконига бағишлайман, — дея олди, холос. Албатта, чемпионлик унинг тақдири эди. Ҳеч бир инсон унинг тақдирини ўзгартиролмасди. У гол уриш учун дунёга келган эди. У ғалаба учун туғилганди. У буюклар орасида сараси эди. Унинг учун ишғол қилиб бўлмайдиган дарвоза йўқ эди. Айримлар унинг муваффақиятларига қараб ҳасад қилишаётганда, у навбатдаги голини уриб биз томон ошиқаётган бўларди. Бу буюк инсон сизу биз яхши кўрадиган, энди эса унинг ўйинларини соғиниб қўмсайдиган оддийгина “Пиппогол” эди. Ўша ёқимтой Филиппо Инзаги!. Сиз-у бизнинг суюклигимиз бўлган Филиппо 1973 йилнинг 9 август кунида Италиянинг мафтункор Пиачензасида оддий тадбиркор Жанкарло ва Мариана Инзагилар оиласида дунёга келади. У оиласи хақида гапирар экан, ота-онаси ва футболчилик фаолияти давомида унинг соясида қолиб кетган укаси Симонеларнинг номлари ёзилган узугини фахр билан ўпиб қўяди. У хақиқий юлдуз даражасига кўтарилиши учун дастлабки қадам вазифасини ўтаган «Аталанта» сафига келиб қўшилгунига қадар камтарона «Пиаченза», «Леффе», «Верона» ва ўша даврда Италия клублари учун чақилмас ёнғоқ ҳисобланган «Парма» клубларида тўп суради.1996-1997 йилги мавсумда «Аталанта» сафида дебютини нишонлаган Инзаги ўша мавсумнинг ўзидаёқ 24 та гол билан тўпурарлик шохсупасига кўтарилади. Бу эса «Кекса сениора» назарига тушиш учун етарли кўрсатгич эди. Тақдирнинг Пиппо учун ҳадя этган дастлабки табассуми эди. У ерда эса уни буюк келажак кутар эди. Инзаги 1997-1998 йилги «Ювентус» сафида ўтказилган биринчи мавсумдаёқ мухлисларнинг ҳақиқий ёқимтойига айланади. «Маэстро» Дел Пиеро ва Зайниддин Зиданлар билан супертандем ҳосил қилган Филиппо бирин-кетин «Барселона», «Нюкасл», «ПСВ» ва Лобановски бошчилигидаги метин «Динамо»ни янчиб ташлади. 90-йиллар Италиясида янги легион бош кўтарган эди.«Ювентус» таркибида у дастлабки мавсумнинг ўзидаёқ Италия «А» серияси чемпионлигини қўлга киритди. Тақдирнинг ҳазилини, балки туҳфасини қарангки, «Ювентус»нинг яқин тарихини зарҳал ҳарф ила безаган икки буюк тандем Филиппо Инзаги ва Алессандро Дел Пиеролар бир кунда ўз суюклиларини тарк этмоқдалар! Улар икки супер клуб «Ювентус» ва «Милан»нинг ашаддий мухлисларини «етим» қолдирмоқдалар. Улар туфайли футболга ошно бўлган қалбларни ўкситмоқдалар. «Милан»нинг қизил ва қора рангдан иборат қалбига камалакнинг турфа рангларини олиб кирган Инзаги ўзининг қадрдонлари юрагидан бу жилони яна юлиб олмоқда.2001 йилга қадар «Ювентус» таркибида турли мусобақаларда бир қанча ютуқларни қўлга киритган Инзаги энди Италиянинг яна бир супер клуби «Милан» сафига келиб қўшилади. Инзагига шахсан «Милан» раҳбари дон Силвионинг ўзи ошуфта бўлган эди. «Милан»га келиб қўшилгунига қадар бир марта Италия чемпионлиги ва 2000 йилги Европа чемпионати кумуш медалини қўлга киритишга улгурганди. Ҳамиша қўлида омад калитини қучиб келган Инзаги учун «Милан» таркибида ҳам эришиш тақдирига битилган янги марралар навбат кутиб туришарди.2004 ва 2011 йилларда Италия «А» серияси чемпионлигини нишонлаган Филиппо Инзаги ҳали ўзи учун забт этилмаган қуйидаги ютуқларни ҳам қўлга киритди:2003 ва 2007 (2007 йилдагиси худди Инзаги учун атайин тортиқ қилингандек эди) йилларда Европа чемпионлар лигаси ғолиби бўлди. 2006 йилда эса барча футболчилар умри давомида орзу қиладиган энг олий мукофот – Жаҳон чемпионлигини қўлга киритди. 2007 йилда эса бу кубокнинг мантиқий давоми ҳисобланмиш Клублар ўртасидаги жаҳон чемпионлиги унга насиб этди. Ўша финал Инзаги ва Какаларнинг бенефисига айланганди. Ўша йилги Чемпионлар лигаси финалига тўхталиб ўтадиган бўлсак, бу йил у фаолиятнинг энг юқори чўққисига кўтарилган даврлар эди. 2005 йилда Истамбулда «Ливерпул»га “оғзидаги оши”ни олдирган «Милан» Инзаги тимсолида ўша Англия супер клубини “ўлим жари”га итариб юборди.Энди фақат унинг ўзигагина тегишли бўлган ютуқларга навбат етди. Ўз мамлакати терма жамоасида ва тўп сурган клублари сафида бир қанча ажойиб ютуқлар соҳиби ҳисобланган Пиппо ҳавас қиларли даражада шахсий ютуқлар эгаси ҳам ҳисобланади. У 1997 йилда мавсум тўпурари бўлиши билан бирга Италия «А» сериясининг худи ўша йилги энг яхши ёш футболчиси, деб тан олинган. Орадан 10 йил ўтиб 30 ёшдан катталарга бериладиган «Гаэтано Ширеа» шарафига номланган мукофотга сазовор бўлди.2009 йилнинг 15 мартида «Сиена» дарвозасига киритилган 2 тўп эса 300 дан кўп гол урган футболчилар элитасида унга 4 ўринни тақдим этди. Ундан олдинги ўринларни Силвио Пиола, Жузеппе Меазза, ва Роберто Бажжолар эгаллаганлар. 1997 йилдан 2007 йилгача «Squadra Azzura» сафида 57 та ўйин ўтказиб 25 та голга муаллифлик қилади. 2007 йилги мавсум Чемпионлар лигаси финалида дубл эгаси Филиппо “Man of the match” (Ўйиннинг энг яхши футболчиси) деб топилди. Инзаги ФИФА ва УЕФА тасарруфидаги барча мусобақалар (Турли ёшдаги Жаҳон ва Европа чемпионатлари, клублар ўртасидаги барча мусобақалар)да гол киритган ягона футболчи ҳисобланади. Чемпионлар лигасининг 2010-2011 йилги мавсумида «Реал» дарвозасига киритилган дубл унинг Еврокубокларда урилган голлар бўйича Герд Мюллер ўрнатган рекордни янгилаш имконини берди. Бу унинг 69 ва 70-голлари эди. Шу билан бир қаторда у 1992-1994 йилларда бўлиб ўтган ёшлар ўртасидаги Европа чемпионати ғолиби ҳамдир. Шунингдек, Инзаги “Италия Республикасига кўрсатган хизматлари учун” ордени офицери ҳамдир. Ҳа, булар ҳар бир футболчи ҳаёт йўлида эришишни орзу қиладиган ютуқлардир.Уни турли инсонлар турлича атайдилар. “Пиппо”, “Пиппогол”, “СуперПиппо”, “Пиппо Инзаги”, “Супер Гуф”. Сиз ҳам хоҳлаганингизча атанг. Жуда ҳам эркалангингиз келса “Супер Пиппо Инзагол” деяқолинг. Лекин нима деб атаманг, унинг маҳоратини сўз билан ифода эта олмайсиз.Буюк ҳолланд Йохан Круифф у ҳақда шундай деган эди: «Уни қаранглар, у футбол ўйнашни умуман билмайди, у фақат тўп қаерга келиб тушишини олдиндан кўра олади ва ўша ерда пайдо бўлади, бу маҳоратдан ҳам кўра устунроқ бир нима, нималигини эса ўзим ҳам билмайман».Унинг ҳамюрти Паоло Росси эса: «Менинг такрорим йўқ, лекин Инзаги худди менга ўхшайди. Сиз жарима майдончасига унга қарши 11 та футболчини жойлаштириб қўйинг. Барибир унинг гол уришига тўсқинлик қила олмайсиз».«У ўйиндан ташқари ҳолатда туғилган». Бу машҳур иборани “Қизил иблис”лар устози СЭР қўллаган эди. Ҳа, бугун у ҳар қанча эътирофга лойиқ. У ўз фаолияти давомида қанчадан-қанча одамларни қувонтирди, дардларини озгина бўлсада енгиллатди, офтобда қолган навниҳолдек сарғая бошлаган қалбларга яна яшиллик олиб кирди. Бугун уни қанчалик мақтасак ҳам кам. Бу йил 39 ёшга қадам қўяётганини сезмай ҳам қолганимиз ўша эркатой Инзаги бугун кетяпти. Миландан бутунлай кетяпти. Келинг дўстларим, унга омад тилайлик! Умрининг энг гуллаган даврини биздан қизғанмаган суюклигимиздан биз ҳам ҳеч бўлмаса, у учун тилашимиз мумкин бўлган эзгу тилакларни қизғанмайлик. Биз бугун «Ювентус» мухлисилигимизни, «Милан»нинг ошуфтасилигимизни, борингки, «Барселона» ва «Реал» ёки «Манчестер»дан бошқасини тан олмаслигимизни эсдан чиқариб, биргаликда уни олқишлайлик. Ахир у шунга лойиқ!Барчамизга ўз ҳаёт йўлимиз давомида мана шундай эътирофларга лойиқ бўлиш насиб этсин!“Мен учун азиз ва қадрли Милан! Ҳа мен кетяпман! Ҳаёт ўзи шунақа кимдир келади, кимдир эса кетади. Тақдир чархпалаги эса ўзинг йўналишида айланишда давом этаверади! Мен Миланни тақдиримдан миннатдор ҳолда тарк этяпман! Мен балки бир кун бу ерга яна қайтарман, лекин… у пайтда сизларни ўз голларим билан хушнуд эта олмайман! Шундай бўлса-да, азизларим шуни билиб қўйинг, мен сизлар учун ўйнадим, сизлар сабаб ғалаба қозондим. Тўп суриш ва ғалаба қозониш ҳиссиётларсиз ҳеч қандай маънога эга бўлмаганидек, менинг барча яхши ва ёмон кунларим ҳам сизсиз, меҳрингизсиз зерикарли ва рангсиз ўтган бўларди. Шу сабабли ҳам сизга бўлган муҳаббатимни ҳеч ким мендан тортиб ололмайди”. 12 май 2012 йил. Қаҳрамони йўқ навқирон «Милан»нинг оддийгина фарзанди Филиппо Инзаги. У кетди, мени ва сизларни ташлаб кетди. Футболчилик фаолиятидаги сўнгги эшикни сассиз ёпиб чиқиб кетди. Гўёки тунда чаққан чақмоқдек ёрқин фаолияти давомида сизу бизнинг муҳаббатимизни қозона олган, тақдирнинг ёқимтойи Миланни астагина тарк этди. Филиппо Инзаги сабаб футбол оламига кириб келган ўзбек фарзанди КомронМr_juventus


Абдураҳмон Пиримқулов. Муҳйи эмас, Муҳий? - www.ziyouz.uz\nБош саҳифа Илм ва фанАдабиётАбдураҳмон Пиримқулов. Муҳйи эмас, Муҳий?\nКейинги йилларда тадқиқотчилар томонидан XIX аср Қўқон адабий муҳитида “тож уш-шуаро”, “шоҳи шоирон” дея эъзозланган зуллисонайн шоир, муаррих ва хаттот Муҳиддин Муҳаммад Ризо охунд ўғли Муҳий Хўқандийнинг адабий тахаллусини “Муҳйи” шаклида ёзиш урфга айланмоқда. Бу урф, менингча, адабиётшунос Н.Зоҳидовнинг “Ўзбек тили ва адабиёти” журнали(1994 йил 3-сон)да эълон қилган мақоласидан бошланган. Бу тахаллус профессор Ш.Юсупов мақолаларида ҳам “Муҳйи” шаклида ёзилган. Тахаллуснинг шундай шаклда ёзилишини исботлашга уринган муаллифлар ҳам бор. Жумладан, Самарқанд давлат университети ўқитувчиси Аҳадхон Муҳаммадиев “Муҳийми ёки Муҳйи?» номли мақоласи(“Тил ва адабиёт таълими” журнали, 2005 йил 5-сон)да шу пайтгача ишлатиб келинган “Муҳий”ни негадир хато ҳисоблайди ва уни “Муҳйи” деб ёзиш тарафдори эканини, бу ҳодиса араб тили қоидаларига ҳам мос тушишини исботлашга уринади. Унутмаслик лозимки, араб ёки форс тилидаги ном ёхуд атамалар ўзбек тилига ўзлашганда, шу тил меъёрларига кўпроқ амал қилади. Боз устига ўзаги “ҳ” билан тугайдиган тахаллуслар туркий адабиёт тарихида жуда кўп учрайди. Аммо уларнинг бирортасида “-йи” қўшимчаси мавжудлиги кўзга ташланмайди. Мабодо шундай ҳол жорий ёзувдаги номларда учраса, билингки, у табдилчи-ноширнинг жузъий хатосидир.\nАлишер Навоий “Мажолис ун-нафоис”да Яҳъё Себак исмли шоирнинг арузшунос олим ва хаттот эканлигини, бир эмас, тўрт тахаллус қўллаганини, улардан дастлабки иккитаси “Туффоҳий” ва “Фаттоҳий” бўлганини ёзган. Улуғ шоир темурийзодалардан Султон Масъуд мирзонинг “Шоҳий”, шунингдек, ўз жияни, аниқроғи, тоғаваччаси Мир Ҳайдарнинг “Сабуҳий” тахаллуси билан ижод қилганини ёзган. Тазкирада Субҳий, Оҳий, Масиҳий, Салоҳий, Маҳвий ва Волаҳий каби шоирлар ҳақида ҳам маълумотлар бор. Кўринадики, тахаллуснинг ўзаги “ҳ” (умуман ундош) билан тугаса, унга фақат “-ий” (баъзан -вий) қўшимчасини қўшиш тарихий жиҳатдан ҳам тўғри бўлар экан. А.Муҳаммадиев юқорида эсланган мақоласида ўз фикрини исботловчи далиллардан бири сифатида “Муҳйи”ни рамал баҳрига мос тушишини айтиб, мулоҳазаларига якун ясайди. Бизнингча, бу фикр “Муҳий”нинг рамал ёки арузнинг бошқа бир баҳрига мос тушишини инкор қилмайди. Агар биз ушбу мақола муаллифининг фикрига қўшилсак, “Шоҳий”ни “Шоҳйи”, “Сабуҳий”ни “Сабуҳйи”, “Огаҳий”ни “Огаҳйи” деб ёзишимизга тўғри келмайдими?!\nТахаллуслар тарихи билан қизиққан, улар ҳақида ғоят кўламли тадқиқотлар олиб борган марҳум адабиётшунос олим Тожи Қораев бирор ўринда ундош билан, хусусан “ҳ” билан тугаган адабий унвонларга “-йи” қўшимчасини қўшмайди. У киши бир неча тахаллуслар ичида кўпчиликка номаълум “Мувашшаҳий” номини ҳам тилга олади.\n“Муҳий”ни “Муҳйи” шаклида ёзишни тавсия этувчи олимлар шоирнинг асл исмини “Муҳйиддин” тариқасида ёзадиган бўлишди. Хўш, уларга “Муҳиддин”нинг нимаси номаъқул туюлди экан?!\nХуллас, “Муҳий”ни ўзгартиришга ҳеч қандай асос ҳам, эҳтиёж ҳам йўқ.\n«Ўзбекистон адабиёти ва санъати» газетасининг 2013 йил 30-сонидан олинди.\n← Аввалги Аввалги Отаназар Матёқубов. Яна “Хоразм танбур чизғилари” ҳақида\nКейинги → Кейинги: Абдуллатиф Турдиалиев. Янглиш тасаввур (Яна Муҳйи тахаллусининг ёзилиши ҳақида)


Ядрочи олим Фахризода ортидан нега 40 кун аза тутиляпти? | Qalampir.uz\nЯдрочи олим Фахризода ортидан нега 40 кун аза тутиляпти?\nТаҳлил\t30 Ноябрь 2020 20:30 13580\nЭрон кўпинча Ғарб давлатлари томонидан ядровий қурол устида ишлаётган бармоқ билан санарли мамлакатлардан бири сифатида тахмин қилинади. Иқтисодий имкониятлар ва сиёсий мустақилликдан ташқари ядро қуролга эгалик қилиш ҳаракатида экани ҳақидаги тахминларнинг ўзи ҳам Эрон овозига янада жарангдорлик қўшиши табиий.\nЭроннинг оламшумул янгиликларга қўл урган физик олимларидан бири Муҳсин Фахризода жорий йилнинг 27 ноябрь куни Теҳрондан 50 километр шарқда жойлашган Абсард шаҳри боғида ўлдирилди. Бунгача у Эроннинг ядровий баллистик ракета каллагини яратиш ва синовдан ўтказиш бўйича махфий дастурини бошқариб келган. 2003 йилда БМТ Хавфсизлик Кенгашининг доимий аъзолари ва Германия билан ҳарбий ядровий тадқиқотларни тўхтатиш тўғрисида келишув асосида бошланган музокаралардан сўнг, ушбу дастур расман ёпилган, деб ҳисобланади.\nМуҳсин Фахризода Эронда 2010 йилдан бери ўлдирилган бешинчи ядро физигидир. Ядрочи олим 62 ёшида ўлдирилди. Унинг вафоти муносабати билан мамлакатда 40 кунлик мотам эълон қилинди.\nХўш, Эронда катта сиёсий обрў ва ҳурмат эгаси сифатида кўрилаётган Муҳсин Фахризода аслида ким? Нега унинг ортидан 40 кун аза тутиляпти? Бунга қуйида жавоб топамиз.\nМуҳсин Фахризода ҳақида нималар маълум?\nМуҳсин Фахризода 1958 йилда Эроннинг Қум шаҳрида туғилган. 1979 йилдаги инқилобдан кейин у Ислом инқилоби соқчилар корпусига қўшилади. Фахризода Ислом инқилоби гвардияси зобити ва Теҳрон шаҳридаги Имом Ҳусайн университетининг физик профессори эди. Бирлашган Миллатлар Ташкилоти Хавфсизлик Кенгаши маълумотларига кўра, Фахризода Эрон Мудофаа вазирлиги ва Эрон Қуролли Кучларининг катта илмий ходими, шунингдек, Физикавий тадқиқотлар марказининг раҳбари бўлиб ишлаган. У баллистик ракеталар учун ядровий каллак яратиш бўйича “Амад лойиҳаси” махфий дастурини ҳам бошқарган.\nШунингдек, Муҳсин Фахризода Эроннинг COVID-19 га қарши кураш дастурининг бош илмий координатори бўлган. Унинг бошчилигида интенсив терапия шароитида жиҳозланган жойлар сони (эпидемия бошлангунга қадар 90 минг), Эрон Президенти Ҳасан Руҳонийнинг сўзларига кўра, 142 мингтага етган. Ойлик тестлар сони кунига 40 мингдан 100 минг тагача ўсган ва январь ойи охирига қадар 140 мингтага етказиш режалаштирилганди. Қолаверса, у вакциналар ишлаб чиқариш миллий дастури ва бунинг учун зарур бўлган ускуналар учун масъул шахс бўлган.\nБМТ маълумотларига кўра, Фахризода Эрон Мудофаа вазирлиги ва Қуролли Кучларининг катта илмий ходими ҳамда Физикавий тадқиқотлар маркази раҳбари бўлиб ишлаган даврлари унинг фаолияти авж нуқтасига чиқади. Халқаро атом энергияси агентлиги олимдан Физикавий тадқиқотлар маркази раҳбарлик даврлари тўғрисида интервью беришини сўраган. Аммо, Фахризода интервью беришдан бош тортади.\nҒарб разведкаси уни “Лойиҳа 111” деб номланган Эрон ядро дастурига масъул эканини даъво қилади. Улар “Лойиҳа 111”ни Эронда ядро бомбасини яратишга уриниш сифатида кўриб келган. Зеро, Фахризода Эрон Халқаро атом энергияси агентлиги кузатувчилари орқали ўзининг ядро дастури фақат фуқаролик мақсадларига қаратилгани ва Ғарб разведка хизматлари томонидан тақдим этилган маълумотлар сохта эканини мунтазам равишда таъкидлаган. “The New York Times” газетасининг ёзишича, Фахризода АҚШ разведкаси ҳисоботларининг махфий қисмларида келтирилганидек, Эрон учун ядровий каллак ишлаб чиқаришга қаратилган ҳаракатлар устида катта ишлар олиб борган. 2007 йилда Фаҳризода Эроннинг ядро қуроли дастурини юритувчи “Advanced Technology Deploy Expansion Group” (FEDAT) раиси этиб тайинланган.\nТашқи агрессиялардан кучсиз ҳимоя\nФахризоданинг ўлдирилиши Эроннинг ташқи таҳдидлардан талаб даражасида ҳимоялана олмаслигини кўрсатади. Аслида бу Эрон сиёсий элитаси учун иккинчи катта йўқотиш. Шу йилнинг январида Эрон ташқи сиёсатининг "меъмори", минтақада катта обрў ва мавқега эга шахс Эрон Ислом инқилоби посбонлари корпусининг махсус "Ал-Қудс" бўлинмаси генерали Қосим Сулаймоний Бағдод аэропортида АҚШнинг ҳаво ҳужуми натижасида ўлдирилганди. Бу эса, Теҳроннинг асосий амалдорларни мухолифат режими таҳдидларидан етарли даражада ҳимоя қила олмаслигини кўрсатади.\nБундан 10 йил олдин ҳам мамлакатнинг ядро дастурида иштирок этган бир неча эронлик олимларнинг ўлдирилишида асосий гумондор сифатида кўрилаётган Исроил Муҳсин Фахризоданинг ўлдирилиши тўғрисида ҳанузгача изоҳ бермаган. Эрон Президенти Ҳасан Руҳоний эса, Исроилни Фахризоданинг қотиллигида айблашда давом этмоқда.\nФахризода “ёлғиз” эмас\n2010 йилдан 2012 йилгача Эронда ядро қуроли бўйича тўрт мутахассис ўлдирилган. Фахризода сўнгги 10 йил ичида ўлдирилган бешинчи эронлик ядро олими бўлди. Эрон барча қотилликлар учун Исроилни айблади. Қуддус эса ушбу қотилликларга алоқадор эмаслигини таъкидлаб келган. Фахризодани йўқ қилишда ҳам асосий айбдор сифатида кўрилаётган Исроил ҳозирча изоҳ беришдан тийилди. Яҳудий давлати ва унинг асосий иттифоқчиси бўлган Қўшма Штатлар ядро қуролининг Теҳрон қўлида қолишига йўл қўймаслик учун фавқулодда чоралар қўлланилишини истисно этмайди.\nФаҳризоданинг ўлдирилиши АҚШ томонидан Эроннинг бош ҳарбий раҳбари Қосим Сулаймонийга қарши учувчисиз самолёт ёрдамида амалга оширилган ҳужумдан деярли 11 ой ўтгач содир бўлди. Сулаймоний 3 январь куни Бағдодда ўлдирилган. Вашингтон ушбу зарбани хориждаги Америка қўшинларини Ислом инқилоби посбонлари корпусининг “ Ал Қудс” кучларини бошқарган Сулаймонийдан ҳимоя қилиш учун мудофаа операцияси деб номлади. Маълумот учун, ушбу гуруҳ АҚШда хорижий террористик ташкилот сифатида рўйхатга олинган.\nҚотилликдан кейинги вазият\nЭрон АҚШ ва Исроилни ҳар қандай ҳодисага тайёр туришга чақирди. Эрон Ислом Республикасининг Бирлашган Миллатлар Ташкилотидаги доимий вакили Мажид Тахт-Раванчи ядрочи-физик олим Муҳсин Фахризода ўлдирилгандан сўнг БМТ Бош котиби ва Хавфсизлик Кенгаши раисининг номига юборган мактубида Эрон ўз халқи ва манфаатларини ҳимоя қилиш учун барча зарур чораларни кўриш ҳуқуқини ўзида сақлаб қолиши ҳақида ёзди.\nЭрон Ташқи ишлар вазири Муҳаммад Жавод Зариф эса, Исроилнинг ядрочи олим қотиллигига алоқадорлигини эълон қилганди. У халқаро ҳамжамиятни, хусусан Европа Иттифоқини икки томонлама стандартлар сиёсатига барҳам беришга ва “давлат терроризми” ҳаракатини қоралашга чақирди. Шунингдек, Эрон Олий раҳбарининг маслаҳатчиси Ҳусайн Деҳқон мамлакат ядро дастури муаллифларидан бири бўлган юқори мартабали ядрочи олим Муҳсин Фахризоданинг ўлдирилишига жавоб қайтаришни ваъда қилди.\n“Биз шаҳиднинг қотилларига чақмоқдек ёпириламиз”, деган Олий раҳбар маслаҳатчиси.\nАйни вақтда Сулаймонийнинг вафотидан кейин бўлгани каби, эронликлар Фахризоданинг ўлими учун қасос олишни талаб қилмоқда. Бирлашган Миллатлар Ташкилоти эса, Эрон Ислом Республикаси ҳукуматини босиқликка чақирмоқда. Эрон Олий Бош қўмондони Оятулло Али Ҳоманаий ҳужум ортида АҚШ ва Исроил турганини айтди. Ядрочи муҳандиснинг ўлдирилиши Трамп маъмуриятининг Эрон расмийлари билан мулоқотни қайта тиклашни хоҳлаган Байденни безовта қилишга қаратилган яна бир уриниш, деган тахминлар ҳам мавжуд.\nҲасан Руҳоний Қосим Сулаймоний Муҳсин Фахризода\n25 Январь 09:19 44173\n26 Январь 14:47 29329\n25 Январь 17:54 26252\n26 Январь 16:12 24474\n25 Январь 16:40 21335


Қозоғистон аҳолиси 18,25 миллионга етди\n– 2018 йил 1 июнда элимиз аҳолиси 18 253,3 минг кишини ташкил этди, – деб хабар беради ҚазАқпарат.\nҚР МИВ Статистика қўмитасининг маълумотига кўра, шаҳарликлар – 10 514,3 минг (57,6%), қишлоқ аҳолиси – 7 739,0 минг киши (42,4%).\n2017 йилнинг 1 июни билан таққослаганда аҳоли сони 239,1 минг кишига ёки 1,3 фоизга ўсган.\nФҲДЁ органлари тавсия қилган фуқаролик ҳолати ҳужжатларидаги маълумотларни қайта кўриб чиқиш натижасида 2018 йил январь-май ойларида туғилганлар сони 159,9 минг кишини ташкил этади. Бу 2017 йилнинг январь-май ойларидаги кўрсаткичга нисбатан 2,9 фоизга кўп. Туғилишнинг умумий коэффициенти 1000 кишига 21,15 кишини ташкил қилади.\n2018 йил январь-май оралиғида республика аҳолисининг табиий ўсими 2017 йилнинг шу даврига нисбатан 3,8 минг кишига ёки 3,8 фоизга ортиб, 103,5 минг кишини ташкил этди. Табиий ўсимнинг умумий коэффициенти 1000 одамга чаққанда 13,69 киши.\nҚазАқпарат, 2018-07-19, 14:45 421


21 сентябр 2020, Тошкент вақти: 23:27\nСУРХОНДАРЁ–ЖИЗЗАХ. “Мен – Махмасобир Норбўтаев, Сурхондарё вилояти Музробот туманидан ёзмоқдаман. 2003 йилда “Al-najot Aziya” МЧЖни ташкил этганман. 2003-2019 йиллар давомида 200 миллиард сўмдан ортиқ иш бажариб, давлат бюджетига 10 миллиард сўмдан зиёд солиқ ва мажбурий тўловлар тўлаганман.\n2015 йил май ойида тегишли қарорлар билан корхонамизга давлат томонидан Жиззах вилояти Фориш тумани ҳудудидан 3000 гектар ер майдони ажратилиб берилди. Аммо ҳокимлик икки йил давомида мени давлатдан олган ер майдонимга киритмади. Мен ушбу даврда катта пул тўлаб чорва молларимни турли ерларда боқиб юрдим. 2018 йил 30 декабрь куни Фориш туман ҳокими сохта ҳужжатлар асосида менинг еримни аввал туман захирасига олди, кейин бошқаларга сотиб юборди.\nКорхонамизга тегишли 3000 гектар ерни қайтариб олиш учун Олий судга қадар ёздим. Олий суд 3 ойдан буён ишни кўриб чиқишни пайсалга соляпти.\nЕрсиз қолганимиз сабаб минглаб чорва молларимиз қишда нобуд бўлиши мумкин. Мутасаддилардан еримни қайтариб олишда ёрдам сўрайман”.


Бойлик нима? (Ёҳуд шу пайтгача ўрганилмаган таҳлил!)\nWednesday, 21 May 2014 00:09\nБу масала бугунги кунда ҳам, илгарилари ҳам ўта жиддий масалалардан бири бўлган. Чунки бойлик ҳақида шу қадар турлича қараш мавжудки, уларнинг барчасини ўқиб, инсон бир тўхтамга кела олмай қолади. Баъзилар: «Ислом бойликни қоралайди, ҳадисларнинг аксарига қарасак, бойлик зарарли эканлиги айтилган, шунинг учун иложи борича инсон камбағал бўлиши керак!» деган сўзларни айтишади.\nБошқа тоифа кишилардан эса: «Ислом тарихида жуда кўп бадавлат кишилар ўтган, жаннатга тушишини тириклигидаёқ эшитган ўнта саҳобийнинг ярмидан кўпи бой кишилар бўлган, ислом бойликни қораламайди, аксинча, мусулмонлар қанча бой бўлишса, шунча яхши», деган гапларни эшитамиз. Хуллас, атроф-жавонибда бойлик масаласи ҳақида турли-туман фикрлар мавжуд.\nЮқоридаги ҳолатларни ўрганиб чиқиб, биз бу масалада ЎРТАДА турмоқ афзал эканини айтамиз. Яъни, ислом бойликни қораламайди, мусулмонлар ичида бой-бадавлат кишилар кўпайгани яхши, дейди, бироқ бойлик инсоннинг охирати учун зарарли бўлса, ундан хатарлироқ нарса йўқлигини ҳам баён этади. Чунки Расули акрамнинг мавқелари шундай бўлганки, мўмин кимсага бойлик фойдали бўлса, у бой бўлгани, зарар бўлса эса, фақир ўтгани хайрли, деб ҳисоблаганлар. Бунга ҳаётий далиллар тўлиб ётибди.\nТарихда қайсики қавм ҳалокатга учраган бўлса, у бойликка ружуъ қўйганидан шу ҳолга тушган. Чунки инсоннинг табиатида бой бўлганидан сўнг кибр отлиғ туйғу пайдо бўлади. Мана шу туйғуга кўпчилик енгилади. Пайғамбаримиз ҳам ўз ҳадисларида инсон учта ҳолатда ўзгаришини баён қилганлар. Ана шу ҳолатлардан бири қўлига катта бойлик тушганидадир.\nТарихда ўтган солиҳ инсонларнинг қай бири бой ўтгани ва қай бири фақирлик остонасида кун кечиргани ҳақида у қадар кўп муҳокама қилинмайди. Чунки солиҳликнинг белгиси ҳеч қачон бойлик бўлиб келмаган. Бойлик фақатгина инсонга берилган синовдир. (Қаранг, "Талоқ", 7)\nҲазрати Али томонидан айтилган машҳур бир гап достонга айланаёзган: «Бирон бир кимса оч қолса, қайсидир бойнинг хасислиги туфайли оч қолибди!» Бу жумлалардан чиқадиган маъно шуки, Жаноби Ҳақ инсониятнинг ризқини ҳаммага ҳар хил қилиб берган-у, бандалар эҳсон, садақа ва закот орқали бир-бирларининг ҳолларидан бохабар бўлиб туришларини шарт қилиб қўйган. Бу йўналиш Раззоқ Зотнинг чексиз ҳикмати ила содир бўлган! У кимга бойликни ато этган бўлса, у ўша бандасини жиддий синовга таклиф қилгани аниқ. Кўпчилик бойлик берилишини исташади-ю, аслида бу ўта жиддий имтихон йўлакчаси эканлигини ёддан чиқаришади. Бу бойликка бардош берган кишилар тарихда иймон ва амал масаласида ҳам ўзларига яраша қийинчиликларга дуч келганликларини бироз унутиб қўйишади.\nИнсон бой бўлса, қўлида пули кўп бўлса, яшаши осон кечади. Бу – тўғри, аммо шу миқдорда ҳотиржамлиги йўқолиши ҳам бор гап-да! Бой кишилар ҳар доим фақир-мискинлар сингари ўз уйларида ҳотиржам ухлай олишмаган. Ҳотиржам ухлашликни исташса, камбағал бўлиб ўтишлари талаб этилади. Худонинг кўзга кўринмаган бир қонуни мавжудки, у худди сув қирғоққа келиб урилиб, ортига қайтиб тургани каби, албатта, ўз чегарасига келганда тўхтайди. Мана шу буюк чегара бой кишиларнинг ҳаётида яққол намоён бўлади.\nҲолиқ Зот бир бойга кўп мулк берган бўлса, уни яхши кўрганидан эмас, балки унинг иймонини текшириш учун берган бўлади. Бир кимсанинг камбағал бўлишини ирода этган бўлса, уни ёмон кўрганидан эмас, балки мана шу ҳолатида ҳам қуллигини унутиб қўймасин, деган буюк имтихони учун хоҳлаган бўлади. Бирон бир инсон унутмасинки, бойлик ва фақирлик шу пайтгача инсониятнинг ўлчови бўлиб келмаган. Кимдир бой бўлиб синалади, кимдир эса фақир бўлиб! «Дунё Аллоҳнинг наздида пашшанинг қанотичалик қадрли бўлганида, унда кофирни бир ҳўплам сув билан ҳам суғормасди!» деган мазмундаги машҳур ҳадис фикримизга далилдир.\nТўғри, тарихимизда жуда кўп аҳли давлат кишилар ўтган. Уларнинг аксари савдогар бўлиб, тижорий соҳада ўрнак бўларли ишларни намойиш этишган. Шунинг учун ҳам уларни тинмасдан ривоят қиламиз, тарихларини йиғлаб ўқиймиз. Усмон, Талҳа, Абдураҳмон ибн Авф ва бошқа бир қатор саҳий зотлар томонидан кўрсатилган мурувват достонларга айланган. Кейинги асрларда ҳам саҳоватлари билан танилган Абу Ҳанифа, имом Молик ва бир қатор забардаст уламолар ҳаётини тингласак, кўзимизга ёш келади. Бу воқеотларни ўқиган кимса, «қанийди мен ҳам бой бўлсам, тинмасдан саҳоват кўрсатардим, жуда кўп ажрлар билан жаннатга сазовор бўлардим», деб юборади. Аммо бу ерда банда ана шу бойлик уни жаннат сари эмас, балки жаҳаннам қаърига етаклаб кетувчи восита бўлиб қолиши хусусида ўйлаб кўрмайди. Чунки Ҳақ таъоло ҳар бир бандасининг ҳолатини ўша бандасининг ўзидан яхши билгани учун, унга керакли миқдорда неъматларини ато этади. Агар инсон ўзига катта баҳо бериб, ҳаддидан ошадиган бўлса, Парвардигорнинг синовига бели синиб қолиши ҳеч гап эмас. Банда бу ерда асосий масала бойликда эмаслигини билиши лозим. Асосий масала иймонда. Иймон қанча бақувват бўлса, шунчалик буюк мақомларга эришади. Агар иймон дош бермайдиган бўлса, Абу Хурайрадан келган ҳадисга кўра, биринчи бўлиб дўзахга улоқтириладиган кимса ҳам "саҳий бой" эканлигини эслатиб ўтамиз. Унинг саҳийлиги одамлар орасида машҳур бўлиб кетганидан, ҳамма уни "жаннатнинг юқори даражаларидан бирида бўлади", деган эди. Аммо...\nДемак, гап бойликда эмас экан. Агар гап бойликда бўлганида, биринчи навбатда пайғамбаримизнинг ўзлари бойликка интилган бўлардилар. Бу зоти шариф инсониятга ибрат бўларли даражада тақво йўлини танладиларки, уйларида бир неча кунлаб қозон қайнамаган пайтлари бўлди. Шунингдек, умматларига дуо қилишни ўргатганларида, фақирликдан паноҳ сўрадилар. Бу қадар ўртада туриш, бу қадар масаланинг моҳиятини очиб бериш фақат пайғамбаримизнинг дорулфунунларидагина бўлган, деб ўйлаймиз. Чунки сарваримиз ўз умматларига энг асосий нарсани ўргатиб кетдилар – бойлик ҳам, фақирлик ҳам Худодан!


Ер халққа хизмат қилиши керак\nБизнинг заминимиздек бебаҳо ер дунёда камдан-кам. Унумдор еримизда етиштирилган ноз-неъматлар бозорларимизга файз, хонадонларимизга барака киритиб турибди. Лекин бизни боқаётган ерга нисбатан муносабат яхши эмас.\nЕр муносабатларини тартибга солувчи шаффоф ва адолатли тизим йўлга қўйилади\nБугунги кунда мамлакатимиз қишлоқ хўжалигида 20 млн. гектардан ортиқ, шу жумладан 3,2 млн. гектар суғориладиган экин ер майдонларидан фойдаланиб, аҳолининг эҳтиёжи учун озиқ-овқат маҳсулотлари, иқтисодиёт тармоқлари учун зарур хом ашё етиштирилмоқда.\nЕр муносабатларида тенглик ва шаффофлик таъминланади\nКуни кеча давлатимиз раҳбарлигида қишлоқ хўжалиги, тадбиркорлик ва хизматларни ривожлантириш орқали аҳоли бандлигини таъминлаш ҳамда чорва, парранда ва балиқ маҳсулотларини кўпайтириш бўйича вазифалар ижросига бағишланган йиғилиш бўлиб ўтди.\nЕр ажратилишида қонунийлик таъминланади\nЕр бебаҳо хазина. Қанчалик кўп меҳр берса, тилини топса, неъматини аямайди. “Деҳқоннинг нони она сутидек ҳалол” деб бежиз айтишмайди. Шунинг учун ҳам далада ишлаган одам кам бўлмайди, рўзғорида тўкин-сочинлик, барака бўлади. Ерни эъзозлаган, уни қадрлаб, самарали фойдаланган кишининг оила бюджети мустаҳкам бўлади, бозорларимизда ҳам нарх-наво барқарорлиги таъминланади.\nЕр ажратишнинг янги механизми жорий этилмоқда\nОхирги йилларда, ерларни ажратиш тартиби барча учун бир хил ва ҳаммага очиқ-ойдин бўлмаганлиги сабабли ер ресурсларини талон-торож қилиш, ўзбошимчалик билан эгаллаш ва ноқонуний сотиш ҳолатлари деярли республикамизнинг барча ҳудудларида кўпайиб бормоқда. Бу эса ўз ўрнида аҳолимизнинг ўринли эътирозларига сабаб бўлмоқда.\nЕр тўғрисидаги қонунчилик ҳужжатларини такомиллаштирувчи Республика кенгаши ташкил этилади\nЕр - умуммиллий бойлик. Кейинги йилларда ушбу ресурсдан оқилона фойдаланиш ва уни муҳофаза қилиш, ер муносабатлари соҳасида қонунийликни таъминлашга алоҳида эътибор қаратилмоқда. Хусусан, ахборот технологияларини жорий қилиш орқали ер ажратиш тартибининг очиқлиги ва шаффофлиги ортиб бормоқда, соҳада бюрократик тўсиқлар бартараф этилмоқда.\nЕр участкаларини ажратишнинг шаффоф ва бозор тамойилларига асосланган тартиби жорий этилади\nСўнгги йилларда ер участкаларини ажратишнинг барча учун тенг, шаффоф ва бозор тамойилларига асосланган тартибини жорий этиш, ерга оид мулкий ва ҳуқуқий муносабатларда барқарорликни таъминлаш, ерларни муҳофаза қилиш, ер эгаларининг мулкий ҳуқуқларини кафолатлаш, шунингдек, ернинг иқтисодий қийматини белгилаш орқали уни фуқаролик ҳуқуқий муносабатлар объекти сифатида эркин муомалага киритишга қаратилган бир қатор ислоҳотлар амалга ошириб келинмоқда.\nЯратилаётган имкониятлар келажак авлодни тарбиялашда муҳим қадам\nАёл қачон бахтли бўлади, қачонки, оиласи тинч, фарзанди, яқинлари соғ-саломат бўлса, ўзига нисбатан самимий меҳр-муҳаббатни ҳис эта олса...\nЕр ажратиш ҳамда ундан фойдаланишда очиқлик ва шаффофликни таъминлаш вақти келди\nЕр ажратиш тартиб-тамойиллари борасида очиқлик ва шаффофликни таъминлашга катта эътибор қаратилаётган бўлса-да, ҳалиям бу соҳада бюрократик тўсиқлар мавжуд. Ер ресурсларини талон-торож қилиш, ўзбошимчалик билан эгаллаш ва ноқонуний сотиш ҳолатлари афсуски учраб турибди.\nПарламентлараро алоқалар тараққиётимизга хизмат қилади\nЖаҳондаги 200 дан ортиқ мамлакат ўз миллий манфаатлари нуқтаи назаридан бошқа давлатлар билан муносабатга киришиб, ҳамкорлик алоқаларини амалга оширади. Умумий манфаатлар давлатлараро муносабатларни шакллантиради, ҳамкорлик ришталарини ривожлантиради.\nЕр ҳалол ажратилса, унинг бир қаричи ҳам увол бўлмайди\nҚишлоқ хўжалиги замонавий тармоққа, озиқ-овқат маҳсулотларини етиштириш ва ишлаб чиқаришнинг асосий бўғинига айланиб бормоқда. Шундай шароитда умуммиллий бойлигимиз бўлган ерни асраш, унинг ҳар қаричидан самарали фойдаланиш ҳам инсоний, ҳам фуқаролик бурчимиздир.


Блейк Лайвли ва Райан Рейнольдс коронавирус билан касалланганлар учун 1 млн доллар ажратди - Daryo\n07:19, 19.03.2020 25239\nБлейк Лайвли ва Райан Рейнольдс коронавирус билан касалланганлар учун 1 млн доллар ажратди\nГолливуднинг таниқли юлдузли жуфтлиги 43 ёшли Райан Рейнольдс ва 32 ёшли Блейк Лайвли коронавирус билан курашиш жараёнига ўз ҳиссасини қўшишга қарор қилди. Бу ҳақда Cosmopolitan нашри хабар берди.\nАктёрлар коронавирус инфекциясининг тарқалишидан жиддий хавотирда эканлигини билдирган. Эр-хотин пандемия туфайли оғир вазиятга тушиб қолган одамларга ёрдам беришга қарор қилди.\nРайан Рейнольдс ва Блейк Лайвли АҚШ ва Канададаги иккита хайрия лойиҳаси — Feeding America ва Food Banks Canada ҳисобига бир миллион доллар ўтказган. Ушбу нотижорат озиқ-овқат ташкилотлари қариялар ва кам таъминланган оилаларни озиқ-овқат билан таъминлайди.\n«Ўйлайманки, COVID-19’ни офат десам гапимга ҳеч ким эътироз билдирмайди. У қариялар ва кам таъминланган оилаларга қаттиқ таъсир кўрсатди. Блейк ва мен бир миллион доллар хайрия қиламиз. Агар сизда имконият бўлса, ушбу ташкилотлар ёрдамга муҳтож. Танангиз ва қалбингизни асранг. Қалбингизда қувонч учун жой қолдиринг. Изоляция қилинган ва сиз билан мулоқотга муҳтож бўлиши мумкин бўлган одамга қўнғироқ қилинг», — дейди Райан Рейнольдс.\nРейнольдс ва Лайвлининг турмуш қурганига саккиз йил бўлди. Улар уч нафар қиз — беш ёшли Жеймс, уч ёшли Инес ва ўтган йили дунёга келган кичкинтойни тарбия қилмоқда.\nАввалроқ Американинг Microsoft компанияси асосчиси Билл Гейтс Хитойдаги янги коронавирус билан курашиш жараёнини қўллаб-қувватлаш учун ўз хайрия жамғармасидан беш миллион доллар ажратган эди.\nМода саноати коронавирусга қарши курашда қандай ёрдам беряпти?\nЖаҳон банки коронавирусга қарши курашиш учун 12 млрд доллар ажратади\n«Интер» коронавирус тадқиқотлари учун 100 минг евро ажратди\nЖаҳон бўйича коронавирусга чалинганлар сони 200 минг кишидан ошиб кетди. Европада коронавирус қайд этилмаган бирорта давлат қолмади, шунингдек АҚШнинг барча штатларида ҳам ушбу инфекцияни юқтириш ҳолатлари қайд этилди.\n17:55 Бугун 115\n17:43 Бугун 725\n17:41 Бугун 1072\n17:28 Бугун 2882\n16:08, 27.05.2020 116159\n21:57, 27.05.2020 104964\n10:02, 28.05.2020 94018


Оролни қутқариш Халқаро жамғармасининг саммити (24 август) олдидан Туркманбоши шаҳрида Марказий Осиё давлатларининг экологияни муҳофаза қилувчи ташкилотлари билан йиғилиш бўлиб ўтди. Бу ҳақида бугун Туркманистон Ташқи ишлар вазирлиги ахборот берди.\nБарқарор ривожланиш бўйича давлатлараро комиссияси доирасида турли экологик муаммолар муҳокама қилинди. Қатнашувчилар минтақавий ҳамкорликнинг институционал, ҳуқуқий базаси ва атроф-муҳитни ҳимоя қилишни кучайтириш масалаларини кўриб чиқишди.\nШунигдек, “Аваза” туристик зонасида Халқаро координацион сув хўжалиги комиссиянинг (ХКСХК) 74-мажлиси бўлиб ўтди.\nМарказий Осиё сув хўжалиги бошқармалари раҳбарлари – ХКСХК аъзолари бу йилда Сирдарё ва Амударё ҳавзалари бўйлаб сув омборлари каскадлари чегараларини ва иш режимларини жорий этиш, Орол денгизи бўйида яшовчи аҳолига ёрдам бериш дастурини тайёрлашни муҳокама қилишди.\nУшбу дастурнинг мақсадлари сув бўйида истиқомат қиладиган аҳоли турмуш тарзини яхшилаш, Марказий Осиё давлатларининг иқтисодий ва ижтимоий-иқтисодий муаммоларни ҳал қилиш, сув ресурсларидан рационал фойдаланиш ва иқлим ўзгаришига мослашиш бўйича ҳамкорликни кучайтиришдир.\nАнжуман доирасида Марказий Осиёнинг минтақавий экологик марказининг “Smart Waters Project” лойиҳасини амалга ошириш бўйича тақдимот намойиш этилди.


Каратечилар Токио Олимпиадасига нега бирорта ҳам лицензия ололмади? Сўз Нурхон Нафасовга | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nКаратечилар Токио Олимпиадасига нега бирорта ҳам лицензия ололмади? Сўз Нурхон Нафасовга\nКаратечилар Токио Олимпиадасига нега бир...\n17:40 / 10 Jul\nСаноқли кунлардан сўнг Япониянинг Токио шаҳрида Олимпиада ўйинларига старт берилади. Тўрт йилликнинг энг нуфузли мусобақаси яқилашар экан, ўзбек спортчиларининг қўлга киритган йўлланмалари ҳақида кўп бора гапирилади, муҳокама қилинади. Бироқ карате спорт тури бўйича вакилларимизнинг ҳеч бири лицензияни қўлга кирита олмади.\nЖорий йилнинг 16 июнь куни эса Ўзбекистонда хизмат кўрсатган спорт устози, Ўзбекистон карате миллий федерацияси президенти, Марказий Оиёда илк ва ягона 6-дан қора белбоғ соҳиби Нурхон Нафасовга навбатдаги суд ҳукми ўқилди. Фаолияти давомида кетма-кет 4-бор судланган Нафасов эса тизимнинг унга қаршиликлари, коррупция ҳамда соҳада мутахассис бўлмаган шахсларнинг ишлаши ҳақида фикр билдириб ўтди. У бу ҳақда QALAMPIR.UZ’га берган интервьюсида гапирган.\n“Спортни тушунмаган одам лавозим талашяпти, деб ўйлайди. Бироқ ундай эмас. Кимга ташлаб кетасан, деб савол бермайсизми? Шунча масъулиятли нарсани кимга ташлаб кетасиз? Спортчилар билан суҳбатлашсангиз кўзингизга ёш келади. Ҳақиқатан ҳам эзилиб кетишди. Уларга ачинаман. Айрим мураббийларнинг шароитларини кўриб, қўрқиб кетасан киши. Лекин улар фидоий. Абгор аҳволдаги спорт залида 10 соатлаб машғулот ўтишга ҳам тайёр.\nМен ҳозир ишлашга тайёрман: ҳамма коррупционерлар кетсаю ислоҳот қилишга ваъда берилса. Ягона орзум ўзбек каратесини Олимпиадада кўрмоқчи эдим. 2018 йилда МОҚ раиси Умид Аҳмаджонов ишга қайтганимда Олимпия ўйинларида натижа қандай бўлишини сўраганди. Ўшанда 2 та медаль ваъда қилганман. Аҳмаджонов, “йўқ, бунақаси кетмайди, 3 та медаль олмасангиз мен сиз билан гаплашмайман”, деб туриб олган. Мен суддан чиқиб, судга югураверсам, қандай қилиб натижа кўрсатаман?! Фаолиятим бўлар-бўлмасга суриштирилаверса, қандай қилиб талабларни бажариш мумкин?\nКимлар раҳбар бўлиши мен учун муҳим эмас, асосийси натижа бўлса кифоя”.\nБундан ташқари, Нурхон Нафасов Олимпиадага йўлланманинг сотиб олиниши, Карате федерациясининг биноси йўқлиги борасида ҳам фикр билдириб ўтди.\n“Йўлланмани сотиб олиш масаласига келадиган бўлсак, бу ҳар бир каратечининг виждонига ҳавола. Мана шу бешта спортчи билан сотиб олиш мумкин, деб ўйлайсизми? Бу нарса бўлмайди, Олимпиада деган номи бор ахир. Буларда ёндашиш нотўғри. “Чумчуқ сўйса ҳам, қассоб сўйсин” дейишган. Мендан олдинги президент, Аълам Муллаев умрида карате билан шуғулланмаган одам, у – бизнесмен. Мураббийлардан бири сузиш мутахассиси, бири муҳандис. Агар мабодо Нафасовнинг “овозини ўчириш” учун бўлса ҳам Франциядан ютуқ олиб келинганда, зўр бўларди. Ўйлашимча, Нафасов номидан кўра, Ўзбекистон ғурури кўпроқ устун туради.\nСиз йўлланмани сотиб олиш ҳақида гапиряпсиз, ҳолбуки Ўзбекистон карате федерациясининг бугунгача бир хоналик офиси ҳам бўлмаган. Сиз эса кресло талашасиз деяпсиз, ваҳоланки талашиладиган креслонинг ўзи йўқ. Худо хоҳласа, мен 2 йил ичида карате миллий федерациясининг базасини яратаман”, дейди Нафасов.\nЎзбекистонда хизмат кўрсатган спорт устози Нурхон Нафасов билан интервьюни юқоридаги видеоплеерда ёки QALAMPIR.UZ’нинг YouTube’даги саҳифасида томоша қилишингиз мумкин.\n15:59 | 21 Sep


Ўзбекистон электромобиллар ишлаб чиқаришга ўтишни режалаштирмоқда – Газета.uz\nЎзбекистон ҳукумати «Ўзавтосаноат» компаниясини фақатгина электромобиллар ишлаб чиқаришга ўтказишни режалаштирмоқда. Бундан ташқари, мамлакат ичида электромобилларни сотиб олишда ва уларни вақтинчалик олиб киришдаги йиғимлар бекор қилинади.\nLotinchada 30 декабр 2020, 09:04 Иқтисодиёт\nЎзбекистон ҳукумати «Ўзавтосаноат» компаниясини фақат электромобиллар ишлаб чиқаришга ўтказишни режалаштирмоқда. Бу ҳақда Вазирлар Маҳкамасининг 29 декабрдаги қарорида (ВМҚ-812) сўз боради.\nҲужжат «Ўзавтосаноат»ни фақат электр двигателлари бўлган автомобиллар ва автотранспорт воситаларини ишлаб чиқаришга ўтказишни назарда тутади. 2021 йил 1 февралгача компанияга хорижий мутахассислар ва консалтинг компанияларини жалб қилиш ва концепсия лойиҳасини ишлаб чиқиш топширилди.\nЭслатиб ўтамиз, январь-август ойлари давомида Ўзбекистонга қиймати 1,7 миллион доллар бўлган 73 та электр транспорт воситаси импорт қилинган.\nЎзбекистонга 1,7 млн долларлик электромобиллар импорт қилинди 22 сентябрь 2020, 15:12\nТошкентда электромобиллар асосида такси хизмати йўлга қўйилади 30 июн 2020, 16:38\nҚўқон электромобиллари нархининг 3000 доллар бўлиши кутилмоқда 15 сентябрь 2019, 14:59\nЎзбекистонда электромобилларни олиб кирганлик учун акциз бекор қилинди 20 июл 2019, 15:13\nHyundai 2023 йилгача Ўзбекистонда электромобиллар ишлаб чиқаришни бошламоқчи 7 май 2019, 13:24\n«Электромобиллар, бу — келажак» — «Ўзавтосаноат» раиси 31 май 2018, 18:43


Салим Абдувалиевдан Очилбой Раматовгача: Ўзбекистонда спортни ким назорат қилади? - 20 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 20 » Салим Абдувалиевдан Очилбой Раматовгача: Ўзбекистонда спортни ким назорат қилади?\nМиллий олимпия қўмитаси қошида спорт федерациялари фаолият кўрсатади. Қизиғи шундаки, кўплаб федерацияларга амалдорлар ва сиёсатчилар раҳбарлик қилмоқда.\nБош вазирнинг биринчи ўринбосари ва транспорт вазири Очилбай Раматов бокс федерацияси раиси ҳисобланади. У Ўзбекистон футбол ассоциациясини ҳам бошқаради.\nБош вазир ўринбосари, Ўзбекистон Хотин-қизлар қўмитаси раиси Танзила Норбоева велосипед спортини ривожлантириш билан шуғулланмоқда.\nСенат раисининг биринчи ўринбосари Содиқ Сафоев регби федерациясига бошчилик қилади.\nЎзбекистон адлия вазири Русланбек Давлетов мамлакатда баскетбол ривожи учун масъулдир.\nМиллий хавфсизлик хизмати собиқ раҳбари Рустам Иноятов теннис федерацияси президенти саналади.\nВолейбол федерациясини «Ўзтрансгаз» бошқаруви собиқ раиси Алишер Мустафоев бошқармоқда.\nОғир атлетикачилар эса бош вазир собиқ ўринбосари Ботир Зокиров томонидан назорат қилинади.\nАфсуски, Ўзбекистонда спорт соҳасида бизнес вакилларини жуда кам учратиш мумкин. Ўз навбатида, маблағ ҳам кам. Кўпгина мамлакатларда давлат хизматчилари эмас, балки тадбиркорлар спортни ривожлантириш билан шуғулланади. Тадбиркорлар пул маблағларини ажратади, мусобақаларга ҳомийлик қилади ва ҳоказо.\nМасалан, АҚШда спорт учун жавоб берадиган вазирлик йўқ, Миллий олимпия қўмитаси эса бюджет пулининг бир центини ҳам олмайди. Олимпия қўмитасига маблағларни ҳомийлар ва ТВ беради, аммо бу маблағлар барча харажатларни қопламайди. Шунинг учун, АҚШда кўплаб спортчилар баъзан оддий одамларга турли хил интернет-сайтлар ва ҳомийлик дастурлари орқали молиявий ёрдам сўраб мурожаат қилишади. Хусусан, скелетон бўйича жаҳон чемпиони Кэти Уландер бир вақтлар парвозлар, муз, уй-жой ижараси ва тиғлар харид қилиш учун 6,5 минг АҚШ доллари миқдоридаги маблағни сайт орқали тўплаган.\nЎзбекистон спорти ҳақида тўхталар эканмиз, таниқли ишбилармон Салим Абдувалиев спорт курашлари ассоциациясини бошқаради.\nЯқинда тадбиркор Феруз Абдуллаев Ўзбекистон йилқичилик ва от спорти федерациясининг янги раҳбарига айланди.\nЖорий йилнинг 13 февраль куни миллиардер Фаттоҳ Шодиевнинг жияни Ўзбекистон хоккей федерацияси раисининг биринчи ўринбосари этиб сайланди.\nШунга қарамай, кўпгина мамлакатларда сиёсатчилар ва амалдорлар эмас, балки айнан тадбиркорлар ҳамда ҳомийлар спортни ривожлантириш билан шуғулланади.


Бишкек ва Ўш шаҳарларига сохта авиачипта сотишда гумонланган Қирғизистон фуқароси қўлга олинган. Бу иш юзасидан жиноий иш қўзғатилган, деб хабар беради «Sputnik». Россия пойтахти Москва шаҳрида Қирғизистон фуқароларига 5-8 минг рубл нархида сохта авиачипталар сотилган, деб хабар қилмоқда Спутник Қирғизистон нашри. Нашрда берилган хабарга кўра, 200дан ортиқ одамлар ушбу фирибгарлик қурбонига айланган. "26, 27, 28, 29, 30 ва 31 декабр кунлари Москва — Бишкек ва Москва — Ўш йўналишларида амалга ошириладиган рейсларга 200дан зиёд фуқаро сохта авиачипталарни харид қилган. Фирибгарликда гумонланиб Алтинтай исмли Қирғизистон фуқароси қўлга олинган", — дейилади хабарда.\nНашрда ёзилишича, чоршанба куни эрталаб, яна 30 киши худди шундай муаммога дуч келган. "Ҳозирда уларнинг аризаларини полицияда рўйхатдан ўтказяпмиз. Суриштирув ишлари олиб борилмоқда. Аниқ бўлишича, уларнинг ҳаммаси чипталарни 5-8 минг рублдан харид қилган. Алданганлар орасида "бориш-қайтиш" чипталарини олганлар ҳам борлиги маълум бўлмоқда. Одамларнинг аксарияти Янги йилни ватанида кутиб олиш истагида бўлган", — деб ёзади нашр. Хабарларга кўра, сохта авиачипталар август ойидан бошлаб сотила бошлаган. Ушбу ҳодиса юзасидан жиноий иш қўзғатилган.\nНаманганда "Менинг юртим" телеканалининг сохта мухбири ким?\nтуфайли Сохта олмади кета йўловчи зиёд Домодедовада дан ватанига авиачипталар


Ўқиган, изланган, касб эгаллаган одам қадрли бўлади - (...)\nЎқиган, изланган, касб эгаллаган одам қадрли бўлади - Президент\nПрезидент Шавкат Мирзиёев Навоий шаҳридаги “Ишга марҳамат” мономарказини бориб кўрди.\nМарказ давлатимиз раҳбарининг 2020 йил 11 августдаги “Камбағал ва ишсиз фуқароларни тадбиркорликка жалб қилиш, уларнинг меҳнат фаоллигини ошириш ва касб-ҳунарга ўқитишга қаратилган ҳамда аҳоли бандлигини таъминлашга оид қўшимча чора-тадбирлар тўғрисида”ги қарорига мувофиқ ташкил этилган. Бу ерда меҳнат бозори талаблари асосида хизмат кўрсатиш, қурилиш, қишлоқ хўжалиги ва техника соҳалардаги ўттизга яқин касбга тайёрлаш йўлга қўйилган. Ўқув ва машғулот хоналари тегишли ускуна, компьютер, муляж ва бошқа жиҳозлар билан таъминланган.\nИшсиз фуқароларимизни касб-ҳунарли қилиб, ҳаётга йўлланма бериш учун мана шундай шароитларни ташкил қилаяпмиз, - деди Шавкат Мирзиёев. - Бундан унумли фойдаланиб, касбни яхши ўргансангиз, сизлар иш эмас, иш сизларни излайди, даромадингиз юқори бўлади. Неччи ёшга киришидан қатъи назар, ўқиган, изланган, касб эгаллаган одам қадрли бўлади. Мен сизларнинг шундай қадрли бўлишингизни истайман.\nИқтисодиёт тармоқларида малакали мутахасисларга талаб ошиб бораётгани, бу ерда ўқиган ёшлар келгусида ишга олиниши қайд этилди.\nЖуда катта-катта корхоналар қуряпмиз, кўпида чет элдан келган мутахассислар ишлаяпти. Бизнинг мақсадимиз - ўзимизнинг ёшларни ишлатиш, халқимизга ойлик бериш. Бунинг учун вақтни бекор ўтказмай, ўзларингни ҳам, устозларингни ҳам қийнаб, касбни мукаммал эгаллашингиз керак, - деди Президент.